ئەرشیفی دلاوەر عەلائەدین - لێكترازان\nلە دەرئەنجامی شڵەقانی سەرجەم هاوكێشە سیاسی و ئەمنییەكانی رۆژهەڵاتی ناوەڕاست، خەریكە زەمینەی دەرەكی بۆ راگەیاندنی سەربەخۆیی هەرێمی باشووری كوردستان خێرا ئامادە دەبێ. چاودێرە دەرەكییە دۆست و نەیارەكان خەریكن خۆیان لەگەڵ نزیكبوونەوەی وادەی لە‌دایكبوونی یەكەم دەوڵەتی كوردی رادەهێنن. لەوەدا رەنگە هەرێمی كوردستانی باشوور تاكە كاندید بێ بۆ بەدەوڵەتبوون لەو چەرخەی ئێستادا، ئەگینا ئەو زەمینەیە بۆ هیچ نەتەوە و كیانێكی دیكە جارێ ساز نەبووە.\nئەوە بەو مانایە نییە كە بەدەوڵەتبوونی هەرێمی كوردستان بووەتە ئەمری واقیع و دەرئەنجامێكی مسۆگەر، چونكە هێشتا بەربەستی دەرەكی و ناوەكیی گەورە لەئارادانە و بە ئاسانی لاناچن. گەورەترینیان بریتییە لە لێكترازانی ناوەكیی هەرێم كە لەوانەیە دواجار ببێتە هەڕەشەیەكی مەزن لەسەر پڕۆسەی سەربەخۆبوون لە پێش و پاش بەدەوڵەتبوون. واتە، كاروانی سەربەخۆیی بە راگەیاندنی دەوڵەت كۆتایی نایەت، بەڵكو لەوێوە دەستپێدەكات، چونكە بەدەوڵەتبوون بۆ ئەوەیە كە سەقامگیری لەسەر ئەو پارچە نیشتیمانە بۆ هاووڵاتیان مسۆگەر بكات، بەڵام ئێستا ترسی ئەوە هەیە كاروانی سەربەخۆبوون بەهۆی سیاسەتی ناوەكیی كوردی رووبەرەو هەڵدێر بەلاڕێدا بچێ. مێژووش سەلماندوویەتی كە كورد بۆ لەدەستدانی دەرفەت هەرگیز پێویستی بە دوژمنی دەرەكی نەبووە.\nبیست ساڵ لە لێكترازان\nئەمساڵ بیست ساڵ بەسەر یەكەم لێكترازان و جێگیربوونی سنووری نێوان زۆنی زەرد و سەوزدا تێدەپەڕێ. لە بیری كەسدا نەبوو كە دوایین هێڵی تەماسی نێوان هێزەكانی پارتی دیموكراتی كوردستان و یەكێتی نیشتیمانی كوردستان لە كۆتایی ساڵی 1996، دەبێتە سنوورێكی هەمیشەیی جیاكەرەوە لە نێوان دوو سیستەمی حوكمڕانی (سیاسی و ئیداری و ئابووری و ئەمنی). ئەو سنوورەی لەگەڵ تێپەڕبوونی كات و گۆڕانی هاوكێشە سیاسییەكان كاڵ نەبووەوە، بەڵكو دوای رووخانی رژێمی بەعس ناوچە كوردستانیە دابڕێنراوەكانیش بەسەر ئەو دوو زۆنەدا دابەش بوون.\nئێستاش لەوە ناچێ لە ئایندەیەكی نزیكدا موعجیزەی نوێ رووبدات و دامەزراوەكانی حوكمڕانی بەنیشتیمانی بكرێن و ئەو دوو زۆنە لە هەناودا تێكەڵ ببنەوە. بە پێچەوانەوە، دەستكەوتەكانی كە لە 10 ساڵی رابردوودا وەدەستهێنراون، قابیلی گەڕانەوە بۆ دواوەن، جا بە ویستی - یان بە هەڵەی - خودی سەركردەكان بێ و یاخود بە هاندانی نەیاران. خۆ لەكاتی ناكۆكیەكاندا سەركردەكان (هی دەسەڵات و ئۆپۆزیسیۆن) بژارەی دوو ئیدارەییان هەمیشە وەك كارتی فشار، یان وەك هەڕەشە لە گفتوگۆكانیاندا بەكارهێناوە.\nقەیرانی سەرۆكایەتی هەرێم و زێدە لێكترازان\nناكۆكییە سیاسییەكانی ئەمڕۆی هەرێمی كوردستان ریشەی مێژووییان هەیە و كێشەی زۆریان بۆ دۆزی كورد دروستكردووە. لەدوای پێكهێنانی حكومەتی بنكەفراوانی كابینەی هەشتەم، هیوا وابوو كە لاپەڕە‌یەكی نوێ هەڵدەدرێتەوە و لەڕێگەی بەدامەزراوەییكردنی هەرێمەوە، كەلێنەكان پڕبكرێنەوە. كەچی زۆری نەبرد، قەیرانی سەرۆكایەتی هەرێم هێزە سیاسییە سەرەكیەكانی كردە دوو بەرە، پارتی لە بەرەیەكیان بەتەنیا و چوار حیزبە سەرەكیەكەی دیكەش لە بەرەی بەرامبەر.\nئەگەرچی دەبووایە دابەشبوون بەسەر ئەو دوو بەرەیە لە ئاستێكی نیشتیمانیدا بووایە بەبێ رەچاوكردنی سنووری جوگرافی، بەڵام كاتێ كە گفتوگۆكان گەیشتنە بنبەست، كاروكاردانەوەی نێوان گۆڕان و پارتی بەوە كۆتایی هات كە سەرۆكی پەرلەمان و وەزیرەكانی سەر بە بزووتنەوەی گۆڕان ئاودیوی زۆنی سەوز كران، سەرباری ئەوەی كە گۆڕان خۆی لە ململانێدا بووە لەگەڵ دەسەڵاتی حوكمڕانی ئەو زۆنە. ئەوەش بیرهێنەرەوەیەكە كەوا:\nیەكەم: سیستەمی دوو ئیدارەیی هەرێمی كوردستان زیندووە و بزووتنەوەی گۆڕانیش وەك یەكێتی لە زۆنی زەرددا میوانە.\nدووەم: دامەزراوە نیشتیمانیە هاوبەشەكانی وەك پەرلەمان و حكومەت ئامرازی دەسەڵاتن نەك دامەزراوەی دەسەڵات.\nسێیەم: كاروانی نیشتیمانسازی هەمیشە قابیلی گەڕانەوەیە بۆ چوارگۆشەی یەكەم.\nرێككەوتنی یەكێتی و گۆڕان.. خولێكی نوێی هەمان یاری\nلە 17ی مایسی ئەمساڵدا بزووتنە‌وەی گۆڕان، لە دوای ماوەیەك لە بێدەنگی و گۆشەگیر‌ی، پڕۆژەیەكی پێشتر لەبیركراوی لەگەڵ یەكێتی نیشتیمانی زیندوو كردەوە و رێككەوتننامەیەكی ستراتیژی لەگەڵدا واژوو كرد. لەو رێككەوتنەدا، جەخت لەسەر زۆربەی ئەو ئامانجانە كراوەتەوە كە پارساڵ بەشێك بوون لە پێداگیرییەكانی بەرەی چوار حیزبەكە لە بەرامبەر پارتیدا. ئەگەرچی لە چوارچێوە و چەندین بڕگەی نووسراو‌دا رێككەوتننامەكە گشتگیر و دوورمەودایە، بەڵام لە روح و ناوەڕۆكدا دیارە كە بە رەچاوكردنی خولێكی نوێی گفتوگۆ لەگەڵ پارتیدا نووسراوە‌تەوە. گرنگیی ئەو بابەتە لەوەدایە كە یەكێتی (دەسەڵاتدارەكەی زۆنی سەوز) لەگەڵ نەیارە سەرسەختەكەی دوێنێی (گۆڕان) هاوڕایە و رێككەوتننامەكە لە بەرژەوەندیی خۆیدا دەبینێ.\nپارتیش لەبەرامبەردا، وەك چاوەڕوانكراو بوو، پێشوازییەكی پۆزەتیڤی لەو رێككەوتنە نەكرد، بەڵكو زوو رایگەیاند كە هێشتا ئامادە نییە پەرلەمان بە پێشمەرجەكانی گۆڕان كارا بكاتەوە و سازش لەسەر دەسەڵاتەكانی بەردەستی بكات. بەو پێیە، دیارە كە بنبەستە سیاسییە‌كەی ئێستا جارێ بەردەوام دەبێ و ماڵجوداییەكە بۆ ماوەیەكی درێژتریش دەق دەگرێ.\nتا ئێستا، بنبەستی سیاسی و حوكمڕانی بە زیادەوە درێژەی كێشاوە. ئەگەرچی حكومەت و دامەزراوەكانی لە كارەكانیان بەردەوامن، بەڵام ئەو درێژەپێدانە گەورەترین زیانی بە پرۆسەی حوكمڕانی گەیاندووە. لە ئاستی ناوەكیدا خەڵكی هەرێمی بێهیوا كردووە و متمانەی بە سەركردەكان زۆر لاواز كردووە. لە ئاستی نێودەوڵەتیشدا پێگەی هەرێمی لاواز كردووە و دیپلۆماتە بیانییەكان نایشارنەوە كە ئەگەر شەڕی داعش نەبووایە ئەو سۆزەی جاران لەگەڵ هەرێمی كوردستان نەدەما. بەڵام دەرەنجامی زۆر لەوە خراپتر بەڕێوەیە، ئەگەر بنبەستەكە چارەسەر نەكرێ.\nسڕكردنی هەر پەرلەمانێك، لە باشترین حاڵەتدا، دەبێتە مایەی لاوازبوونی پاڵپشتییە یاسایی و شەرعییەكانی حوكمڕانی، چجای پڕۆسە چارەنووسسازەكانی وەك هەڵبژاردنی گشتی و ریفراندۆم و بەدەوڵەتبوون.\nهەڵبژاردنی گشتی لە ئێستادا بە بەشێكی گرنگی چارەسەركردنی بارودۆخ دادەنرێ بەو هیوایەی لە رێگەیەوە پارسەنگەكان و هاوپەیمانێتییەكان، هەروەك كاراكتەرەكانی ناو پەرلەمان و حكومەت، گۆڕانكارییان بەسەردا بێت. بەڵام هەڵبژاردنی گشتی، هەروەك ریفراندۆم، پێویستی بە دانانی یاسایەكی نوێ دەبێ كە ئەوەش تەنیا لە پەرلەمانێكی كارادا دەردەكرێت.\nلە راستیشدا، لەوە ناچێ كە هەڵبژاردنی پێشوەختە یان هی ئاسایی ببێتە بەشێك لە چارەسەر چونكە لەلایەكەوە پێكهاتەی پەرلەمان و ئاستی ئەدای پەرلەمانتاران هەمیشە رەنگدانەوەی قۆناغی گەشەكردنی توێژە حوكمڕانەكە بوونە و چاوەڕوانی ئەوەش ناكرێت لەو ماوەیەدا گۆڕانكاریی گەورە بەسەر بیركردنەوەی سیاسی سەركردەكاندا بێت، یان رێژەی دەنگەكان لە خولەكانی داهاتوودا لە هی ئێستا زۆر جیاواز بن.\nلەلایەكی دیكەوە، پەرلەمانی كوردستان هێشتا نەبووەتە چەق یان سەرچاوەی بڕیاری حوكمڕانی، بەڵكو بووەتە ئامرازێكی بەردەستی دەسەڵاتداران بۆ بەكارهێنان، یەكتر سزادان یان ئیفلیجكردنی كاری حوكمڕانی. ئەگەر خولی ئێستای پەرلەمان وا بە ئاسانی ئیفلیج بكرێ و پڕۆسەی حوكمڕانیش هەر بەردەوام بێت، ئیتر چی وا دەكات چارەنووسی پەرلەمانی داهاتوو لەمە باشتر بێت.\nلێكدابڕانی زۆنی سەوز و زەرد\nدەرئەنجامێكی نەخوازراوی درێژەپێدانی بنبەست ئەوەیە كە هەردوو زۆنی سەوز و زەرد بە شێوازی ئێستایان بمێننەوە، بەڵام بە هاوتەریبی و لێكدابڕاوی گەشە بكەن، بەوە سیستەمی دوو ئیدارەیی لە ناخدا رەگوڕیشە دابكوتێ و بەدامەزراو‌ەیی بكرێ. واتە هەردوو زۆن وەك دوو هەرێمی لێكدابڕاو بەڵام بە پەرلەمان و حكومەتێكی لاوازكراو لێك ببەسترێنەوە. رەنگە ئەوە وەك جۆرێك لە شۆڕكردنەوەی دەسەڵات سەیر بكرێت، بەڵام ئەوە كاتێك راستە ئەگەر بەپێی یاسا و رێككەوتنی سیاسی گشتگیر بێت و بەمەبەستی زیاتر كاراكردنی پرۆسەی حوكمڕانی بێت. لە كەشی بنبەستی سیاسی و غیابی پەرلەماندا ئەو جۆرە پڕۆسەیە ئاراستەیەكی سەرلێشێواو وەردەگرێ و دوور نییە دواتر ببێتە هەوێنی دروستبوونی دوو هەرێمی زۆر جیاواز و لێكدابڕاو.\nدوو هەرێمی كوردستان لە باشوور\nدروستكردنی دوو هەرێم لە كوردستانی باشوور بیرۆكەیەكی نوێ نییە. دەمێكە خەڵكانێك لە ناوەوە و دەرەوەی عیراق بۆچوونیان وابووە كە باشترین چارەسەر بۆ كێشە و پرسی كەركووك ئەوەیە ئەو پارێزگایە بكرێتە هەرێمێكی سەربەخۆ. دیارە ئەو بیرۆكەیە زیاتر لەلایەن ئەو كەسانەوە پشتگیری لێ دەكرا كە نەیاندەویست هەرێم ببێتە دەوڵەت یان بەبێ كەركووك ببێتە دەوڵەتێكی لاواز. بۆیەش ئەو بیرۆكەیە پێشتر لەنێو كورددا رەواجی نەبوو، بەڵام بەهۆی سیاسەتی پڕ لە هەڵەی پێشتری حیزبە سەرەكییەكان لە كەركووك و بەهۆی حاڵەتی بنبەستی سیاسی و قەیرانی دارایی هەرێمی كوردستان، ئێستا كوردی كەركووك وەك غەیرە كوردەكان كەوتوونەتە دڵەڕاوكێ لە كوڵتوری حوكمڕانیی هەرێمی كوردستان.\nبێگومان دروستبوونی هەرێمی كەركووك دەبێتە گورزێكی كوشندە لە پرۆژەی سەربەخۆكردن و بەدەوڵەتكردنی هەرێمی كوردستان، چونكە دواتر یەكگرتنەوەی دوو هەرێمی لێكدابڕاو نزیكە مە‌حاڵە. لەوەش مەترسیدارتر ئەوەیە كە بنبەستی سیاسی و دەقگرتنی دوو زۆنی سەوز و زەرد زەمینە بۆ دروستبوونی هەرێمی سەوز بە كەركووك و سلێمانی و گەرمیانەوە خۆش بكات.\nبێگومان دروستبوونی هەرێمی سەوز بەبێ دەسپێشخەریی توێژی سیاسەتمەدار و حوكمڕانی زۆنی سەوز نایەتە كایەوە، ئەوانیش ئەگەر بیكەن دوور نییە بڕیارەكەیان بە كاردانەوە لەقەڵەم بدەن بەوەی كە لە 10 ساڵی رابردوودا نەیانتوانیوە هەژموونی پارتی بەسەر دەسەڵاتی بڕیاردان لە هەرێمی كوردستان كاڵ بكەنەوە و دوای سەربەخۆییش رەنگە توانای بەرەنگاربوونەوەی هێزی پارتییان نەمێنێ. رەنگە بەلاشیانەوە ئەو جۆرە سیناریۆیە رێگر نەبێ لەبەردەم پرۆسەی سەربەخۆیی و دواتر دەكرێ پرۆژەیەكی هاوبەش لەنێوان دوو هەرێمی هاوتا بۆ دامەزراندنی دەوڵەتێكی فیدراڵی كوردستانی پیادە بكرێت. تەنانەت دەكرێت بگوترێ كە ئەو جۆرە دەوڵەتە سەقامگیرتر دەبێ لەوەی بە پەلە و لە دۆخی لێكترازاویی ئێستادا بێتە ئاراوە.\nبەڵام كاتێ كە دوو هەرێم دەبنە خاوەنی پەرلەمان و حكومەت و سەرۆكایەتی و سیستەمێكی دادوەریی سەربەخۆ، ئیتر رەوتی گەشەسەندنیان لەگەڵ یەكتر هەرگیز هەماهەنگ نابێ. هەر كەسێك مێژووی رۆژهەڵاتی ناوەڕاست و مێژووی كورد یان وڵاتە عەرەبییەكانی ناوچەكە ئاگادار بێ، دەزانێ كە كێشەی ململانێی بەرژەوەندی لەسەر خاك و سامانی سروشتی و بازرگانیی نێوان براكان، رەنگە دوو هەرێمەكە بكاتە دوو دراوسێی نەیار و لەوانەیە یەكتر نەگرنەوە و بگرە رێگە لە سەربەخۆبوونی یەكتریش بگرن.\nئەگەر سەركردەكانی زۆنی سەوز لە دروستكردنی هەرێمێكی نوێدا دەستپێشخەر بن، ئەوا چەندین هێز و زلهێزی دەرەكی (عێراقی و غەیرە عێراقی) چاوەڕوانی دەرفەتێكن بۆ هاندانی ئەوجۆرە دەرئەنجامە بۆ خاتری پاراستنی یەكپارچەیی عێراق. سیاسەتی دەوڵەتی ئێران و توركیاش رەنگە لەگەڵ ئەو جۆرە بۆچوونە هەماهەنگ بێ و ئەوانە ببنە هاندەری راستەوخۆ یان ناڕاستەوخۆ. زانراوە سیاسەتی ئێران لە كۆنەوە بەو ئاراستەیە بووە كە دەبێ هاوكێشەی دەسەڵات لە نێوان پارتی و یەكێتیدا هەمیشە هاوسەنگ بێ و هیچ كام لەو دووانە نەبنە باڵادەست یان تاكە حوكمڕانی هەرێمی كوردستان. هاوكات ئێستا باس لە راكێشانی بۆڕی نەوت لە زۆنی سەوزەوە بۆ ئێران دەكرێت، بە هەمان شێوەی بۆڕی نەوتی زۆنی زەرد بۆ ناو توركیا. دەنگۆی هاوكاریی ستراتیژی دوولایەنەی نێوان زۆنی سەوز و ئێران هەیە، بەهەمان شێوازی هاوپەیمانێتییە ستراتیژییە سیاسی و ئابووری و ئەمنیەكەی زۆنی زەرد لەگەڵ توركیا.\nسازان تاكە رێگاچارەیە\nنەخشەڕێگای سەربەخۆیی لە ناوماڵەوە دەست پێ دەكات و لەوێش كۆتایی دێت. ئەزموونی وڵاتان سەلماندوویەتی ئەگەر نیشتیمانێكی هەمەڕەنگ لە هەناودا تۆكمە و یەكڕیز بێ، دەتوانێ بەدەوڵەتبوونی خۆی بەسەر دەوروبەردا فەڕز بكات. بە دیوەكەی دیكەدا، هیچ كۆمەڵگایەكی لێكترازاو نەیتوانیوە بە هێزی هەناو ببێتە دەوڵەت و دواتر بەرگەی هەڕەشە ناوەكی و دەرەكییەكان بگرێ. ئەو دەوڵەتانەی كە پێشتر لێكترازاو بوونە و بە بڕیاری زلهێزەكان كراونەتە دەوڵەت، ئەوانە یان لە رێگەی دیموكراسیەتەوە خۆیان پتەوكردووە و درێژەیان بە پێكەوەژیانی پێكهاتەكانیان داوە، یان بە زۆری زۆردار و حوكمی ئۆتۆكراتی پێكەوە لكێنراون و كۆمەڵگا زۆرلێكراوەكانیشیان لە خەباتی ئازادیخوازی نەوەستاون و هەردەم چاوەڕێی دەرفەتی مێژوویی بوونە بۆ هەڵوەشاندنەوەی نەخشەكان.\nئەگەر سەركردەكانی هەرێمی كوردستان لە بەدەوڵەتكردنی هەرێم جددی بن، دەبێ جارێ رێگە لە لێكترازانی هەمیشەیی ئەم هەرێمە بگرن كە ئەوەش كارێكی زەحمەت نییە و تەنیا پێویستی بە نیەت و ئیرادەیەكی بەهێز و بڕیاری لەخۆبوردووانەی سەركردەكان هەیە. دیارە بەرپرسیارێتییەكی مێژوویی لە ئەستۆی سەركردەكانی سەرجەم لایەنە سیاسییەكانی هەرێمە كە لە ئاستی هەستیاری و ئاڵۆزیی تەحەداكاندا رەفتار بكەن و دوور لە عاتیفە و شەخسەنەكردن و موزایەداتی سیاسی بڕیار بدەن. حیسابی زۆر ورد بۆ بڕیار و دەرئەنجامەكانیان بكەن و رێگە نەدەن بنبەستی سیاسی ئیمڕۆ چانسی بەدەوڵەتبوون لەدەست نەوەكانی ئایندە بدات.\nپێویستە بە زووترین كات بنبەستی ئێستا كۆتایی پێ بهێنرێت و سەرجەم حیزبەكان دەست بە خولێكی نوێی گفتوگۆ بكەنەوە. بە هەنگاوی مەلموس و دڵنیاكەرەوە پردی متمانە لە نێوانیاندا بەهێز بكەنەوە. ئەگەر نیەت هەبێ رێگەیەكی گونجاویش دەدۆزرێتەوە بۆ كاراكردنەوەی پەرلەمان و لەوێشەوە دەكرێ ئاسۆیەكی نوێ بۆ چارەسەركردنی باقی كێشەكان بهێنرێتە كایەوە.\nئەگەر پێكەوە كاركردن لەنێو پەرلەمانی ئێستادا زەحمەت بووبێ، دەكرێ تەنیا بۆ دەركردنی یاسای هەڵبژاردن یان چەند یاسایەكی هەنووكەیی كارا بكرێتەوە و هەڵبژاردنی پێشوەختە رابگەیەنرێت. دە‌شكرێ هەمان پەرلەمان بە رێككەوتنێكی نوێوە كارەكانی بەردەوام بكات هەتا كاتی هەڵبژاردنی ئاسایی.\nلە قۆناغی دووەمدا، پێویستە رێككەوتنێكی گشتگیر و شەفاف لە نێوان حیزبەكان سەبارەت بە ریفراندۆم و پرۆژەی سەربەخۆبوون بكرێت. ئەو پرۆژەیە زۆر لەوە گرنگترە كە دیبەیتی لەسەر نەكرێ یان روانگەكان هاوبەش نەبن. پێویستە پرسیاری ریفراندۆم و كات و سات و شوێنی جوگرافیی ریفراندۆم بەپێی روانگەی هەموو لایەك بڕیاریان لەسەر بدرێ و گەورەترین پشتگیری بۆ مسۆگەر بكرێ تاوەكو گەورەترین چانسی سەركەوتنی بۆ بڕەخسێنرێ.\nمەسەلەی دابەشكردنەوەی دەسەڵاتەكانی سەرۆكایەتی هەرێم و نووسینەوەی دەستوور و یەكلاكردنەوەی سیستەمی حوكمڕانی كێشەی گرنگ و ئاڵۆزن. باشتر وایە لە ئێستاوە خەڵكانێكی ئەكادیمی و پسپۆڕ بە هەماهەنگی لەگەڵ سیاسەتمەدارانی سەرجەم لایەنەكان دەست بە دیراسەتێكی زانستیانە و واقیعبینانە بكەن و دواتر وەك چەندین پرۆژەی چارەسەر بیانخەنە بەردەم بڕیاردەران بۆ دیبەیتكردن و دواتر رێككەوتن لەسەر ئەوەی هەموویان بە براوە لێی هەڵسن. هەر رێككەوتنێك كە میللەت و نیشتیمان تێیدا براوەی یەكەم بێ ئەوە هەموو لایەك لەگەڵیدا براوە دەبن.\nلە ماڵپەڕی رووداو 207-06-2016


رایه‌ل و بردی  نێوان رۆشنبیران و زانایان .. دانا مه‌نمی - Kurdistanigawre\nرایه‌ل و بردی  نێوان رۆشنبیران و زانایان .. دانا مه‌نمی\nقسه‌كردن و نووسین له فه‌زای رۆشنبیری كوردیدا تاڕاده‌یه‌ك لێڵ و ته‌مومژاویه، ئه‌م گوته‌یه‌ش هێنده‌ی روونكه‌ره‌وه‌ی حه‌قیقه‌تێكه هێنده‌ی نائومێدبوون و ره‌شبینی نیه به‌رامبه‌ر به دونیای نووسین و رۆشنبیری. چونكه بوونی ئه‌و هه‌موو بڵاوكراوه هه‌ر له چاپكردنی كتێب و رۆژنامه و گۆڤارانه و ...هتد) له‌گه‌ڵ ئه‌وه‌ی هێمای فراوانتربوونی فه‌زای رووناكبیریه له نیشتمانه‌كه‌ماندا، ئاماژه‌یه‌كی گه‌شبینن بۆ ئێستا و داهاتووش، به‌ڵام ئه‌وه‌ی كه ده‌بێته مایه‌ی سه‌رنج بێت و لێ ووردببینه‌وه بریتیه له چیه‌تی و چۆنیه‌تی ئه‌و په‌یامه‌ی كه كۆی رۆشنبیری كوردی كاری له‌سه‌ر ده‌كات ئه‌و گوتاره‌ی كه له هه‌ناویدا هه‌ڵیگرتووه، هه‌ربۆیه چه‌نده پێویسته گه‌شبین بین، ئه‌وه‌نده‌ش پێویسته دیوه‌كه‌ی دیكه "دیوه نه‌بینراو و نادیاره‌كه‌ی" بخوێنینه‌وه و هه‌ڵوێسته‌ی له‌سه‌ر بكه‌ین.\nله سه‌رده‌می مۆدێرنه‌دا گه‌لێك زاراوه هاتنه‌كایه‌وه، زاراوه‌ی رۆشنبیر یه‌كێكه له‌و زاراوانه‌ی كه داهێنراوی سه‌رده‌می نوێیه و به‌رهه‌مێكی داری مۆدێرنه‌یه، له‌گه‌ڵ ئه‌وه‌شدا له هه‌موو سه‌رده‌م و زه‌مه‌نێكدا و له نێو هه‌موو كۆمه‌ڵگه‌یه‌كدا"رۆشنبیرا ن" یاخود ئه‌و كه‌سانه بوونیان هه‌بووه كه كاریان له نێو ده‌قه‌كاندا كردووه و ئه‌و ده‌رك و تێگه‌یشتنه‌ی كه به‌رامبه‌ر ده‌ق و كتێبه‌كان هه‌یانبووه گواستویانه‌ته‌وه بۆ نێو كۆمه‌ڵگه و ده‌ستكاری جومگه‌كانی كۆمه‌ڵگه‌یان كردووه، ره‌خنه‌یان له ده‌سه‌ڵات و ئه‌و سیسته‌مه گرتووه و به‌دوی چاره‌سه‌ی برینه‌كان و ده‌رده‌كانی مرۆڤایه‌تیه‌وه بوون.\nله راستیدا من له‌م كورته وتاره‌دا نامه‌وێت بگه‌ڕێمه‌وه بۆ نێو رایه‌ڵه‌كانی مێژووی مرۆڤایه‌تی و له هه‌مانكاتدا نیازی چوونه ناو كرۆك و چۆنیه‌تی دروستبوونی زاراوه‌یه‌كی وه‌ك "رۆشنبیر"( رۆشنبیر به مانا گشتیه‌كه‌ی) و "زانا" (زانایانیش ئه‌و كه‌سه‌یه كه داهێنانی ئه‌وانی دی و پێش خۆی و به سوود وه‌رگتن له ده‌قه‌كان له نێو كۆمه‌ڵگه‌دا كاری خۆی ده‌كات، ئیدی زانای ئایینی بێت یان نا ئایینی، هه‌رچه‌نده ره‌نگه مه‌به‌ستی ئێمه زێده‌تر زانای ئایینی بێت.) مان نیه، چونكه هه‌م له توانای وتارێكی له‌مجۆره‌دا نیه و هه‌میش له رووی بابه‌تیه‌وه پێویسته ئه‌گه‌ر بمانه‌وێت وورتر بڕۆینه نێو ئه‌م بابه‌ته‌وه ئه‌مه‌ش له‌به‌ر هه‌ستیاری بابه‌ته‌كه له لایه‌كه‌وه و له لایه‌كی دیكه‌شه‌وه ئاڵۆزبوونی بابه‌ته‌كه. به‌ڵام ئه‌وه‌ی گرنگه و جێگای روونكه‌ردنه‌وه‌ی وتارێكی له‌مجۆره بێت بریتیه له‌وه‌ی ئایا رۆشنبیر كێیه و چ بوونه‌وه‌رێكه؟ ئه‌ی زانا كامه‌یه؟ چ په‌یوه‌ندییه‌ك له نێوان ئه‌م دوو جۆر تایپه‌دا بوونی هه‌یه؟ ئایا له بنه‌ڕه‌تدا په‌یوه‌ندییه‌كی له‌مجۆره له‌م نێوه‌نده‌دا هه‌یه؟\nئێمه له‌م وتاره‌دا گریمانه‌ی ئه‌وه ده‌كه‌ین كه ئه‌و په‌یوه‌ندییه‌ی كۆكه‌ره‌وه‌ی ئه‌م دوو تایپه‌یه بریتیه له "رۆشنبیربوون" و" بابه‌تی رۆشنبیری" كه ئه‌گه‌ر سه‌ره‌كیترین رایه‌ڵ و پردی په‌یوه‌ندی ئه‌م دوو جۆر مرۆڤه‌ی نێو كۆمه‌ڵگه نه‌بێت ئه‌وا به دڵنیاییه‌وه یه‌كێكه له هه‌ره سه‌ره‌كیترین هۆكار و فاكته‌ره‌كانی په‌یوه‌ستبوون یان به لایه‌نی كه‌مه‌وه لێكچوونی هه‌ریه‌كه له "زانا" و "رۆشنبیر". ئه‌مه جیا له‌وه‌ی كه ئه‌رك و جۆری كاری هه‌ریه‌كه له‌م دوو تایپه جیاوازه و له هه‌مانكاتیشدا ده‌شێ بڵێین ئه‌ركیان جودایه. دیاره گه‌لێك پیناسه بۆ رۆشنبیر كراوه و هه‌ر پێناسه‌یه‌كیشیان له دیدێكه‌وه بۆی ده‌ڕوانێت و قسه‌ی خۆی له‌باره‌وه ده‌كات، بۆ نموونه لای كه‌سێكی وه‌كو "د.سروش" بیرمه‌ندی ناودار رۆشنبیر ئه‌وكه‌سه‌یه كه خاوه‌نی "راز"ه، ئه‌و راز و نهێنیه‌ی كه ئه‌وانی دی نایزانن و په‌ییان پێنه‌بردووه به‌ڵام ئه‌مان په‌ی پێده‌به‌ن و ده‌یگوازنه‌وه بۆ ناو كۆمه‌ڵگه. لێره‌وه پێغه‌مبه‌ران"د.خ" به خاوه‌نی گه‌وره‌ترین "راز" ده‌زانێت و ئه‌مه‌ش ده‌شێت بڵێن به‌شێكی زۆری كتێبه‌كه‌یه‌تی به‌ناوی"راز زانی ورۆشنبیری و ئایینداری"، هه‌روه‌ها بوونی ره‌خنه‌ی له ده‌سه‌ڵات به ئه‌رك و تایبه‌تمه‌ندیه‌كی دیكه‌ی رۆشنبیر ده‌زانێت، لای كه‌سێك وه‌كو "ئیدوار سه‌عید" یش به‌شێك نه‌بوون له ده‌سه‌ڵات تایبه‌تمه‌ندیه‌كی رۆشنبیرانه، واته كاركردن له ده‌ره‌وه‌ی ده‌سه‌ڵات. لای كه‌سێكه وه‌كو "موسته‌فا مه‌له‌كیان" رۆشنبیر دوو ئه‌ركی هه‌یه، ئه‌وانیش: 1- روونكردنه‌وه‌ی حه‌قیقه‌ت. 2- هه‌رچی زیاتر كه‌مكردنه‌وه‌ی ئازاری مرۆڤه‌كان. به‌ڵام ره‌نگه یه‌كێك له جوانترین ئه‌و پێناسه و تایبه‌تمه‌ندییانه‌ی كه بۆ كه‌سی رۆشنبیر كرابێت بریتیی بێت له روانینی بیرمه‌ندی ئێرانی دیار"بابك ئه‌حمه‌دی" ئه‌و پێ وایه رۆشنبیر ده‌بێت سێ ئه‌ك و رۆڵی هه‌بێت ئه‌وانیش: 1- داهێنانی شتی نوێ. 2- گواستنه‌وه‌ی ئه‌و شتانه بۆ نێو كۆمه‌ڵگه. 3- بڵاوبوونه‌وه‌ی ئه‌و داهێنان و دۆزینه‌وه‌یه و به‌كارهێنانی له لایه‌ن كۆمه‌ڵگه و سوود وه‌رگرتنی كۆمه‌ڵگه له‌و تیۆر وداهێنانه.\nكۆی ئه‌و پێناسه و تایبه‌تمه‌ندییانه‌ی له‌باره‌ی رۆشنبیری و رۆشنبیره‌وه وتراون ره‌نگه تاڕاده‌یه‌ك سه‌ركه‌وتوبین له كورتكردنه‌وه‌یان له چه‌ند خاڵێكدا ئه‌وانیش:\n1- بوونی ره‌خنه‌ی ئه‌خلاقی له ده‌سه‌ڵات.( له سه‌ره‌پای دونیادا ئه‌م جۆره بیرمه‌ند و فه‌یله‌سوفانه ده‌بینین كه كاریان و ته‌نانه‌ت ته‌مه‌نی خۆیان له‌م پێناوه‌دا داناوه، هه‌روه‌ك ئه‌وه‌ی كه‌سێك وه‌كو "چومسكی" له ئه‌مریكا و له ئێران كه‌سێكی وه‌كو "عبدالكریم سروش" ئه‌م كاره ده‌كه‌ن.\n2- بوونی داهێنانی نوێ: رۆشنبیر و كه‌سی رۆشنبیر پێویسته خاوه‌نی داهێنان بێت و به‌رده‌وام تیۆر و كایه‌ی نوێ بهێنێته نێو كۆمه‌ڵگه‌كه‌ی.\n3- روونكردنه‌وه‌ی حه‌قیقه‌ت: مرۆڤی رۆشنبیر به‌رده‌وام به‌شوێن حه‌قیقه‌ته‌وه‌یه، ئیدی ئه‌و حه‌قیقه‌ته لای هه‌ر كه‌س و لایه‌نێك بێت گرنگ ئه‌وه‌یه كه‌سی رۆشنبیر كه‌سێكی حه‌قیقه‌تویسته و به دوور له ئایدۆلۆژیبوون. 4- رۆشنبیر ئایدۆلۆژیانه بیرناكاته‌وه و نایه‌وێت و ناخوازێت ئایدیایه‌ك بسه‌پێنێت یان بیسه‌پێنن، چونكه مرۆڤی ئایدۆلۆژی كه‌سێكه ته‌نها خودی خۆی و سنووری ئایدۆلۆژیاكه‌ی به حه‌ق ده‌زانێت و هه‌ر كه‌سێكیش له‌ده‌ره‌وه‌ی ئه‌وه‌وه بێت ئیدی ئه‌و مافه‌ی نیه.\n5- رۆشنبیر دوور له سیاسه‌ت و فه‌زای سیاسیانه بیرده‌كاته‌وه، هه‌ڵبه‌ته ئه‌مه به‌و مانایه نیه كه هیچ به‌شداری و هاوكارییه‌كی ده‌سه‌ڵات و سیاسه‌ت نه‌كات، به‌ڵكو ده‌بێت به‌رده‌وام چاوی له ده‌سه‌ڵات و بێت و ره‌خنه‌ی ئه‌خلاقی خۆی ئاراسته بكات و به‌شداری چالاكانه‌ی سیاسه‌ت بكات.\n6- رۆشنبیر ده‌بێت پردی نێوان ده‌ق و كۆمه‌ڵگه بێت. ئه‌م چه‌ند خاڵه بۆ ئه‌وه بوو تا بزانین رۆشنبیر و رۆشنبیری چه‌ند گرنگه و چۆن ده‌بێته پردی په‌یوه‌ندی و یه‌ك له هه‌ره گرنگترین خاڵه لێكچووه‌كانی زانایان و رۆشنبیران و بێ بوونی ئه‌م خاڵه‌ش دونیایه‌ك دژیه‌كی و دروستبوونی درز و بۆشایی له نێوان رۆشنبیران و زانایان له لایه‌كه‌وه و له لایه‌كی تریشه‌وه نێوان ده‌ق و تاكه‌كانی كۆمه‌ڵگه.\nفه‌زای رۆشنبیری كوردیمان وه‌ك هه‌ر فه‌زایه‌كی دیكه پێویستی به‌وه‌یه هه‌میشه بیرمه‌ندان و زانایان و رۆشنبیران و نووسه‌ران ئه‌و كه‌ناڵه سه‌ره‌كی و راسته‌قینه‌یه بن و ئه‌ركیان ببێته كاركردنی زیاتر له ده‌قه‌كان و گواستنه‌وه‌ی بۆ نیۆ كۆمه‌ڵگه، رۆڵیان له هۆشیاركردنه‌وه‌ی تاكه‌كاندا هه‌بێت، روونكه‌ره‌وه‌ی زیاتر حه‌قیقه‌ت بن و تاكه‌كان به ئاگاتر و ده‌ركیان فراوانتر بكه‌ن. ته‌نها ئامرازێكیش بتوانن له‌م ڕوه‌وه به‌كاری بهێنن و بیكه‌نه ته‌نها چاویكه‌ی روانین و له‌وێوه نیگاكانیان ئاراسته‌ی ده‌ره‌وه‌ی خۆیان بكه‌ن بریتیه له "رۆشنبیربوون" به‌و مانایه‌ی سوود له هه‌موو "مه‌عریفه" و "فه‌رهه‌نگێك وه‌ربگرن و له‌وێشه‌وه بیگوازنه‌وه بۆ نێو هه‌ناوی كۆمه‌ڵگه، ئاخر هه‌میشه ده‌بێت پایه‌كانی كۆمه‌ڵگه له‌سه‌ر چه‌ند كه‌سێك بوه‌ستێت و راگیركه‌ری هه‌موو نه‌ته‌وه و گه‌لێكیش هه‌موو ئه‌و كه‌سانه‌ن كه له‌و سه‌رزه‌مینه‌دا ژیان ده‌گوزه‌رێنن، به‌ڵكو مێژووی مرۆڤایه‌تی ئه‌وه پیشانداوه كه بونیادی كۆمه‌ڵگه‌كان له‌سه‌ر مرۆڤه مه‌زنه‌كان و خاوه‌ن ئه‌زموون و خاوه‌ن هزره‌كان وه‌ستاوه، ئیدی نابێت هه‌ست به گرنگی ئه‌و ئه‌رگ و گه‌وره‌ییه نه‌كه‌ین كه ئه‌ستۆی هه‌موو ئه‌و كه‌سانه‌دایه كه سه‌روكاریان له‌گه‌ڵ هزر و بیردا هه‌یه، هه‌رچه‌نده مرۆڤ ته‌نها ئه‌ندێشه و بیره و مه‌ولانا گوته‌نی:\nای برادر تو همان اندیشه‌ای\nما بقی استخوان و ریشه‌ای\nواته ئه‌ی دۆست، تۆ ته‌نها ئه‌ندێشه و بیریت، ئه‌وی دیكه‌ت ئێسك و خوێنه). ئه‌مه گه‌ر بۆ هه‌موو مرۆڤێك راست بێت، ئه‌وا به دڵنیاییه‌وه بۆ پێشه‌نگان و ئه‌و كه‌سانه‌ی كه سه‌رمه‌شق و به‌ئاگاهێنه‌ری كۆمه‌ڵگه‌ن ده‌بێت زێده‌تر پێویست و بگره هه‌ره به‌هێزترین خاڵ و تاكه سه‌رمایه‌یانه.\nمێژووی رۆشنبیری و فه‌رهه‌نگی كوردیمان ئه‌و راستیه‌مان پێده‌ڵێت كه هه‌ڵگری دونیایه‌ك "جوانی هزر" و "مه‌عریفه" و "زانست و ئه‌ده‌بیات" و" عیشق و عیرفان" و...هتد. دونیایه‌ك چه‌ندین مرۆڤی مه‌زنی به‌رهه‌مهێناوه، چه‌نده‌ها كتێب و نووسینی پڕ له مانایان بۆ به‌جێهێشتووین، ره‌نگه به هه‌ڵه‌دا نه‌چین كه یه‌كێك له شانازییه‌كانی نووسه‌رانمان به هه‌موو ره‌نگ و ئایدیا و بۆچوونێكه‌وه ئه‌وه بێت كه خاوه‌نی ئه‌و كلتور و فه‌رهه‌نگ و نووسینه ده‌وڵه‌مه‌نده‌ین به جۆرێك جوانی و بابه‌تیبوون و ئه‌خلاقیانه مامه‌ڵه‌كردن و ناوه‌ڕۆكداری گوتار و ... هتد شه‌پۆل ده‌دات. (هه‌موو كلتور و فه‌رهه‌نگێكیش جێگای ره‌خنه و هه‌ڵگری ره‌خنه‌یه). به‌ڵام به‌به‌راوردكردنی ئێستا و رابردووی نه‌ته‌وه‌ی خۆمان له رووی فه‌رهه‌نگ و رۆشنبیریه‌وه ده‌شێ بڵێین فه‌زای كوردی خه‌ریكه به‌ره‌و لێڵبوون و ته‌مومژاوی بوون ده‌چێت كه ئه‌مه‌ش جێگای نیگه‌رانی و خه‌مه، بۆیه‌ش نابێت چیدی هه‌ست به گرنگیی ئه‌و شوێنگه‌یه نه‌كه‌ین كه هه‌م كه‌سی "زانا" ی و هه‌م كه‌سی "رۆشنبیر" هه‌یانه و له‌وێوه به‌و پێگه گرنگه‌یانه‌وه له نێو تاكه‌كانی كۆمه‌ڵگه‌دا كاری خۆیان و دواتریش جێكه‌وتی خۆیان ده‌بێت.\nئه‌وه‌ی گرنگ بێت و دواجار جه‌ختی له‌سه‌ر بكه‌ینه‌وه بریتیه له‌و راستیه‌ی كه هیچكام له‌م دوو بوونه‌وه‌ره به بێ بوونی خۆراكی"مه‌عریفه" نه‌ك هه‌ر ئه‌و گرنگی و به‌هایه‌یان نیه، به‌ڵكو ده‌توانین بڵێن به پێچه‌وانه‌وه زیان ده‌گه‌ێنن و باری سه‌رشانی تاكه‌كان قورستر و هزرو مێشكیان ئاڵۆزتر و له كۆتاییشدا گه‌وره‌ترین كاریگه‌ری نه‌رێنی و نیگه‌تیڤیان ده‌بێت و ته‌نها وه‌ك "وێنه" ده‌مێننه‌وه به بێ بوونی"مانا"، ئه‌و راستیه‌ش بریتیه له بوونی "مه‌عریفه" واته: ئه‌و دوو مۆدێله‌ی نێو كۆمه‌ڵگه پێویستیان به "قوڵی زانیاری" و "مه‌عریفه‌ی گشتگیر و هه‌مه‌لایه‌نه" هه‌یه. مه‌عریفه و زانیارییه‌ك كه روونكه‌ره‌وه‌ی "حه‌قیقه‌ت" بێت و رووگه‌مان زیاتر به‌ره‌و لای حه‌قیقه‌ت بجوڵێنێت نه‌ك به پێچه‌وانه‌وه "حه‌قیقه‌ت"مان لێ بشارێته‌وه و "په‌رده‌ی بێئاگایی" و نه‌زانی به رووی جوانی حه‌قیقه‌ت و راستی دا بدات. ده‌شێ بڵێن گه‌وره‌یی و مه‌زنی "زانایان و عاریفان و رووناكبیران و شاعیران"ی مێژووی ده‌وڵه‌مه‌ندی ئه‌ده‌بیات و فیكر و عیرفانمان هه‌ر ئه‌مه بێت، چونكه ئه‌وان به دوی "حه‌قیقه‌ت" و "حه‌قیقه‌ت ویست"یه‌وه بوون و خه‌م و كه‌مكردنه‌وه‌ی ئازاره‌كانی نه‌ته‌وه و مرۆڤه‌كانیان هه‌ڵگرتووه و كه‌مكردۆته‌وه و ئه‌و پردی نێوان "ده‌ق" و "كۆمه‌ڵگه"بوون، هه‌ر بۆیه ره‌نگه له ووردبوونه‌وه‌ی ده‌قی "شیعر" ێك یان نووسینی "رووناكبر"ی وه یان "بابه‌تی "زانا و مه‌لا"یه‌َكی چه‌ند ده‌یه‌كی پێش خۆمان گه‌وره‌ترن "حیكمه‌ت" وه‌ربگرین هه‌ست به فراوانی "ده‌رك" و تێگه‌یشتنیان له دۆخی كۆمه‌ڵگه‌ی خۆیان بكه‌ین.\nدواجاریش ده‌رده‌كه‌وێت كه یه‌كێك له ته‌نها باڵاترین و هه‌ره گرنگترین چه‌مك و به‌رزه‌خی نێوان "زانا" و "رۆشنبیر" و پردی په‌یوه‌ندییان له‌گه‌ڵ كۆمه‌ڵگه و تێگه‌یشتنیان له هه‌ناوی كۆمه‌ڵگه و تاكه‌كانی بوونی"مه‌عریفه" و "خوێندنه‌وه" بێت به پێ ی پێویستی و ره‌چاوكردنی جۆری خۆراكی هه‌ریه‌كه‌یان، چونكه گه‌ر به‌م جۆره نه‌بێت ئه‌وا به "پیرۆز - مقدس" بوون و بوونی "حه‌قیقه‌ت"ی ره‌ها و لای ئه‌وان ئه‌و دوو سه‌رمایه‌یه ده‌بن كه هه‌م خودی خۆیان و هه‌م رێڕه‌وی كه‌شتی كۆمه‌ڵگه‌ش به‌ره‌و هه‌ڵدێر و لێڵی ده‌به‌ن.


17:06 - 16 بەفرانبار 2720\nلە ساڵوەگەڕی کوژرانی ''قاسم سلێمانی'' فەرماندەی سپای قودس، گرژییەکان لەنێوان ڕێژیمی ئێران و ئامریکا تا ڕێژەیەکی زۆر پەرەی سەندووە، زۆرێک لە بەرپرسانی ڕێژیمی ئێران بەردەوام باس لە تۆڵەی سەخت دژی ئامریکا دەکەن، هاوکات ئامریکا هۆشداریی داوە بە ڕێژیمی کۆماری ئیسلامی کە لە ئەنجامی هەر کردەوەیەکدا، بە توندی وڵامی دەداتەوە.\nئەم باسەمان لە وتووێژێک لەگەڵ بەڕێز ''محەممەد سلێمانی'' چالاکی سیاسی خستووەتە ڕوو کە سەرنجتانی بۆ خوێندنەوەی ڕادەکێشین.\nسەرەتا بە پێویستی دەزانم گەلێک سپاستان بکەین کە ئەو دەرفەتەتان بۆ ڕەخساندین لە تریبۆنی ئێوەی بەڕێزەوە، تیشک بخەینە سەر ئەو بابەتانەی کە بێگومان کاریگەرییان لەسەر کار و هەڵسووڕانی تیرۆریستیی ڕێژیمی ئاخوندی پاش کوژرانی قاسم سلێـمانی داناوە لەسەر ئاستی ناوچەیی و نێودەوڵەتیدا.\nپ ـ نەمانی قاسم سلێمانی، لەماوەی ئەو یەک ساڵەدا چ کاریگەرییەکی لەسەر سیاسەتەکانی کۆماری ئیسلامی و چالاکییەکانی سپای پاسداران لە ناوچەکەدا داناوە؟\nکوژرانی " قاسم سلێمانی " گەورە تێرۆریستی ناسراوی ڕێژیمی ئاخوندیی ئێران و پیاوە ترسناک و جێگای باوەڕی خامنەیی لەلایەن هێزەکانی ئامریکا لەگەڵ هاوتا عێراقییەکەی ئەبوو مەهدی موهەندیس زیانێکی گەورەی بە هێز و نفووزی تاران لەسەر ئاستی ناوچەیی گەیاندووە و بێگومان شوێنی لەسەر کار و چالاکییەکانی سپای پاسداران داناوە و کاتی دەوێت کە وەک ڕابردوو کارە تیرۆریستییەکانیان ڕێک بخەنەوە.\nئەو ڕووداوە بێگومان کاریگەری لەسەر سیاسەتی تاران هەبووە و ئیدی تاران بەو ڕاستییە گەیشتووە کە ئەو جار ئامریکا پێش بە دەستئاوەڵایی یان لەسەر ئاستی ناوچەییدا بە هێز دەگرێ و کوژرانی قاسم سلێمانی ئاگادارکردنەوەی دەسەڵاتی تاران بوو کە ئەگەر لەسەر زیادەڕۆییەکانی بەردەوام بێت، زیاتر سنووری بۆ دادەنێن.\nئێران بە لێدان و ڕووبەڕووبوونەوەی هاوشێوە نەبێت، بە دڵنیاییەوە ڕاستەڕێ نابێ و بیر لە گۆڕینی ڕفتارەکانی ناکاتەوە و ئەو بڕیارەی ترامپ کۆتایی بە سیاسەتی هێور و دیالۆگ لەگەڵ تاران هێناوە و ئەو جار بە هێز و گوشاری کرداری دەسەڵاتی تارانی سنووردار کرد و ئێستا وەک جاران سپای پاسداران بە ئاشکرا هەوڵ نادات دژایەتیی ئامریکا بکات و بە بەرچاوی گیتیەوە درێژە بە هەوڵە کاولکارییەکانی بدات.\nکوژرانی قاسم سلێمانی کە یەکێک لە دیارترین کارەکتێرە تێرۆریستییەکانی ڕێژیمی ئاخوندیی ئێران بوو لە ماوەی دوو دەیەی ڕابردوودا، بێگومان شوێنی ڕاستەوخۆی لەسەر سیاسەتی دەستێوەردانەکانی کۆماری ئیسلامی و کار و چالاکییەکانی سپای پاسداران، وەک باڵی سەربازیی دەسەڵاتی تاران لەسەر ئاستی ناوچەیی داناوە و جێگرەوەی ئەو گەورە تێرۆریستە کە پشتیوانیی سیاسی و ئابووریی ڕێژیمی لە پشت نییە و بە ڕادەی قاسم سلێمانی جێگای باوەڕ و متمانەی خامنەیی و توندئاژۆکانی نێو بازنەی دەسەڵاتی سیاسی و مەزهەبیی تاران نابێ. قاسم سلێمانی وەك مۆرەیەکی مەترسیداری حکوومەتی ئاخوندی جگە لەوەیکە لەنێو دەسەڵاتی سیاسیی ڕێژیمیدا یارمەتیی زۆر دەدرا و بۆ هەر کارێک کە کردبای بە تەواوی دەستی ئاوەڵا کرابوو و هەر لەو کاتەشدا هێژموونی خۆی بەسەر ئەو گرووپ و میلیشا چەکدارە شیعانەشدا پەیدا کردبوو کە دژی پێگە و نفووزی ئامریکا دەکەن لەسەر ئاستی هەرێمایەتیدا.\nپ ـ ئامریکا لە کۆنترۆڵکردنی نفووزی کۆماری ئیسلامیی ئێرانی لە ناوچەی ڕۆژهەڵاتی ناڤیندا چەندە سەرکەوتوو بووە؟\nئەگەر بە وردی سەرنج بخەینە سەر کار و جووڵە سیاسی و سەربازییەکانی تاران لە ماوەی ئەو چوار ساڵەی دەورانی دانڵد ترامپدا، بە ڕوونی هەست بە شکست و پاشکشەی حکوومەتی ئاخوندی لەسەر ئاستی نێودەوڵەتی و ناوچەییدا دەکەین و گۆشارە سیاسی و ئابوورییەکانی سەر ئێران، بە دڵنیاییەوە تەنگی پێ هەڵچنیون و دەست بۆ هەر کارێک دەبەن لەو دۆخەی تێیکەوتوون ڕزگاریان بێت بە دەستی ئامریکاوە.\nئەگەر تاران بەر لە دەرکەوتنی ترامپ بە سەرکۆماریی ئامریکا توانیبووی هێژموونی خۆی بەسەر هێندێک وڵاتی ناوچەکەدا فەڕزبکات و لەوێدا دژایەتیی پێگە و نفووزی ئامریکا و هاوپەیمانە ستراتیژییەکانی واشنتۆن بکات، پاش ئاڵۆگۆڕی دەسەڵاتی سیاسی لە کۆشکی سپیدا، ڕووداوەکان بە جۆرێک نەبوون کە دەرفەتی زیاتر بە تاران بدات و بە ئارەزووی خۆی لە سەر ئاستی ناوچەکەدا ئەسپی خۆی تاو بدات.\nئێران ڕوڵی بەرچاوی هەبوو لە ئیدارەکردنی عێراق و سووریە و بە ڕێگای میلیشیاکانی یەمەندا، ئەو وڵاتەی گەیاندووەتە لووتکەی ئاڵۆزیی سیاسی و مەترسی لە سەر سعوودییەی دژبەری سیاسی و مەزهەبی خۆی دروست کردووە. هەر بە هۆی سیاسەت و ڕوانینەکانی کۆماری ئیسلامیی ئێران بووە کە لوبنان کەوتووەتە دۆخێک کە لە ڕووی سیاسی و ئابوورییەوە زیانی گەورەی پێگەیشتووە و تا ڕادەیەك ئەو وڵاتە ئاسایشی نەتەوەیی کەوتووەتە بەر هەڕەشە و حەسەن نەسروڵڵا و و هاوبیرەکانی بوونەتە سەرچاوەی شڵەژانی سیاسی و ئابووری و کۆمەڵایەتیی لوبنان کە ڕێژیمی تاران بێگومان قووڵتربوونەوەی گرژییەکانی نێوان ئامریکا و ئێران و گەمارۆکانی سەر تاران و لەنێوبردنی قاسم سلێمانی و هاوتا عێراقییەکەی، بە بڕیاری بوێرانەی ترامپ، تا ڕادەیەک هێژموونیی تارانی لەسەر ئاستی ناوچەییدا کۆنترۆڵ کردووە و وەك ساڵانی ڕابردوو دەرفەتی پێ نادرێ سنووری قەڵەمڕەۆییەکانی زیاتر فراوان بکات و جێگرەوەی قاسم سلێمانیش لەو ئاستەدا نییە کە ڕۆڵی کاریگەری هەبێت.\nپ ـ لە دوای کوژرانی قاسم سلێمانی پێوەندیی عێراق لەگەڵ کۆماری ئیسلامیی ئێران چ گۆڕانیکی بەسەردا هاتووە؟\nئێران دەمێكە هەوڵ دەدات سیاسەتی بەغدا بە لایەنگری لە وڵاتەکەی بگۆڕێ و جددیتر کار بکەن بۆ ئەوەی هێز و نفووزی ئامریکا لە عێراق، وەك وڵاتێکی دراوسێ و ستراتیژیی پاراستنی بەرژەوەندییەکانی ڕێژیمی ئاخوندی بێنە سەر خەتی خۆیان و بە دڵی تاران هەڵسووڕێت.\nئەگەر بەغدا بەھۆی بارودۆخی تایبەتی سیاسی و نەتەوەیی نێوخۆیی نەتوانێ بەتەواوی پشتیوانی لە تاران بکات، لانیکەم ئەو زەمینەیە دروست بکات کە دۆستە نزیک و ئاڵقە بەگوێیەکانیان بۆ شەڕی نێوخۆیی و کاولکاری ھان بدەن کە دەمێکە دەستیان بەو کارەیان کردووە.\nهەر وەک خۆتان دەزانن بەهۆی سروشتی سیاسی و پێکهاتەی نەتەوەیی، عێراق، دەمێکە کراوەتە مەیدانی ململانێی سیاسی و سەربازیی ئەو وڵاتانەی کە دژایەتیی پێگە و نفووزی یەکتر دەکەن و پاش کوژرانی قاسم سلێمانی تا ڕادەیەک سستی کەوتووەتە پەیوەندییەکانی تاران و بەغدا و هەر بۆیەش بەو دوایانە هەوڵی زۆریان دا بە ڕێگای میلیشیا چەکدارەکانی نزیک لە خۆیان هەڕەشە لە هێزەکانی ئامریکا بکەن. لە عێراقدا بەداخەوە بەهۆی نفووزی تاران دوو سیاسەتی بە تەواوی دژ بە یەک کە یەکێکیان ڕاستەوخۆ مەترسی لەسەر سەقامگیری و ئاسایشی ئەو وڵاتە دروست کردووە بەڕێووە چووە. هێندێک هێزی سیاسی و کەسایەتیی عێراق هەوڵیان داوە سنوورێک بۆ سیاسەتی فراوانخوازیی تاران لە عێراق دابنێن و ڕێگا بەو وڵاتە نەدرێت لەوەێ زیاتر ئاسایشی سیاسی و کۆمەڵایەتیی وڵاتەکەیان تێک بدەن و زیان بە یەکگرتوویی سیاسی و نەتەوەییان بگەیەنێن.\nبەڵام لایەنی دووهەم کە لە کۆمەڵێک گرووپ و میلیشیای چەکداری شیعەی سەر بە ئێران کە بە بڕیاری ڕاستەوخۆی قاسم سلێمانی پێك هاتوون، سیاسەتێک لە وڵاتەکەیان پەرە پێ دەدەن کە بەرژەوەندییەکانی تاران دەپارێزێ و کارێک دەکەن کە بەغدا لە ڕووی سیاسی و ئیدارییەوە، پەیڕەوی لە سیاسەتەکانی ڕێژیمی ئاخوندی بکات و ئەو فەلسەفەی بیرکردنەوەیە لەنێو هێندێک لە عێراقییەکاندا بووەتە هۆکاری کۆی ئەو نەهامەتی و دژوارییانەی کە بە سەر ئەو وڵاتەدا هاتووە. پاش کوژرانی قاسم سلێمانی پەیوەندییەکانی ئەو دوو وڵاتەدا بە خۆشییەوە لە ئاستێکی ئەوتۆدا نییە کە تاران دەیهەوێت. بە ئامانجگرتنی قاسم سلێمانی و ئەبوو مەهدی موهەندیس لەلایەن ئامریکاوە، بۆ ئەوەی بوو کە سنوورێک بۆ ڕێژیمی تاران لەو وڵاتە دابنرێت.\nپ ـ بە سەرنجدان بەو هەڕەشە و هۆشدارییەکان لەنێوان کۆماری ئیسلامی و ئامریکا کە ئەم ڕۆژانەدا گەیشتووەتە لووتکەی خۆی هەتا چەندە ئەگەری هەیە لەنێوان ئەو دو وڵاتەدا شەڕ ڕوو بدات؟\nئاڵۆزییە سیاسی و سەربازییەکانی واشنتۆن و تاران بێگومان پێی ناوەتە قۆناغێکی مەترسیدار و پێشبینیی ڕووداوی کتوپڕ دەکرێت و ئەگەر بێت و تاران زیاتر لە سنووری خۆی دەربچێت و مەترسی لەسەر پێگە و بەرژەوەندییە سیاسی و ئابوورییەکانی ئامریکا دروست بکات، بێگومان ئەگەری بەریەککەوتنی ئەو دوو وڵاتە زیاتر دەکات.\nبا ئەوەشی لێ زیاد بکەین کە بارگرژییەکانی نێوان ئەو دوو وڵاتە شتێکی تازە نییە لە پەیوەندییە سیاسی و دیپڵۆماسییەکانی ئامریکا و ئێراندا و ئەو ئاڵۆزییانە زیاتر بۆ چوار دەیە دەچێ و بەڵام هەرگیز بە ڕادەی ئەو یەک دوو ساڵەی دوای بەرەو شڵەژان نەچووە وهەر وەك ئێوەش دەزانن، دەمێکە گوێمان لە زەنگی ئەو مەترسییە بووە و ئەگەر بەرژەوەندییەکانی ئامریکا بە تەواوی بکەوێتە مەترسییەوە بەھۆی دەسەڵاتی تاران، ئەگەری دەستوەشاندنی واشنتۆن لە ئێران شتێکی مەحاڵ نەبێ.\nڕێژیمی ئاخوندی لەو ماوەیەدا بە تەواوی کەوتووەتە حاڵاتی ئامادەباشی و بۆ ئەو مەبەستەش تاران بەرگریی ئاسمانی لە دەورووبەری بنکە ئەتۆمییەکانی خڕ کردووەتەوە و وەک ئامادەکارییەکی پێشوەختە لە ئەگەری هێرشی لە ناکاوی ئامریکا بۆ سەر ناوەندە هەستیارەکانی ئێران بەر لە ماڵاوایی دانڵد ترامپ.\nجووڵە سەربازی و هێنانی ناوگانە بەهێز و کاریگەرەکانی ئامریکا بۆ ڕۆژهەڵاتی نێوەڕاست، بێگومان نابێ لەخۆوە بێ و هەنگاوەکانی ئێستا کە لە ئاستی ئاڵۆزییەکاندا دەنرێن، نیگەرانیی زۆری خستووەتە نێو دڵی کاربەدەستانی ئێران و بە دڵنیاییەوە بە تەواوی نیگەرانی هێرشێکی لە ناکاوی ئامریکا بۆ سەر دامەزراوە ئەتۆمی و هەستیارەکانی وڵاتەکەیان دەکەن. هەر بۆیەش کۆی سیستەمی بەرگری و ڕادارییە زیرەکە ئاسمانییەکانیان خستووەتە حاڵەتی ئامادەباشییەوە و لە عێراقدا دەستیان بە جووڵەی تازە بە دژی هێزە ئامریکاییەکان کردووە وەک بەلاڕێدابردنی ستراتیژیی سەربازیی واشنتۆن کە بەدژیان دەنرێت لەسەر ئاستی ناوچەییدا.\nپ ـ هێزە کوردییەکانی ڕۆژهەڵات لە کۆی ئەو مەعادلانەدا جێگایان گرتووە دەبێ چۆن خوێندنەوەی ئەو دۆخە بکەن؟\nلە ئێستادا پرسی سیاسی و نەتەوەیی گەلی کورد بووەتە فاکتەرێکی کاریگەریی ناوچەیی و زۆریەک لە وڵاتە بەهێز و کاریگەرەکانی گیتی ئامادەن لەسەر بنەمای بەرژەوەندیی هاوبەش و گۆڕینی باڵانسی سیاسی و ئابووریدا یارمەتی بە کورد بکەن. بەڵام زۆر گرینگە هێزە سیاسی و تێکۆشەرەکانی ڕۆژهەڵاتی کوردستان خوێندوەی ژیرانەی ئەو بارودۆخە سیاسی و ناوچەییە بکەن کە بەرەبەرە زەمینەی سەرهەڵدانی بۆ دەرەخسێ. ئاڵوگۆڕەکان بە قازانجی بزووتنەوەی سیاسیی کوردە، بە مەرجێک هێزەکانی ڕۆژهەڵات پەیڕەوی لە سیاسەتێکی ژیرانەتر بکەن و ستراتیژیی سیاسی و نەتەوەیی بەهێز بکرێ و کۆدەنگیی سیاسیی هەمووان بەیەک بگەیەنێ و لایەنە سیاسییەکانی ئەو بەشەی کوردستان دوور بکەونەوە لە بەخیلیی سیاسی و یەکترشکاندن و دژایەتیی یەکتر کردن .\nئاسۆی بەئامانج‌گەیشتنی گەلی کورد لە ساڵانی ڕابردوو ڕوونتر دەبینرێت و کەڵاوەکێشی ڕێژیمی تاران کە زۆرێک لە وڵاتانی ناوچە و نێودەوڵەتی بەیەک گەیاندووە، زۆری بە قازانجی دۆزی سیاسیی گەلی کوردە ، ئەگەر ڕێبەری سیاسی بتوانێت خۆی لەگەڵ ئەو گەمە سیاسیە نوێیەدا بگونجێنێت و ماڵاوایی لە پڕشوبڵاویی سیاسی بکات و هەنگاوە نەتەوەییەکانی بەیەکگرتوویی لە سەر ئاستی نێودەوڵەتی و نێوخۆییدا بهاوێژێت.\nدیارە خولانەوە بە دەوری مێحوەری دژایەتیی نێوخۆییدا گەلی کورد زیاتر لە ئامانجەکانی دوور دەخاتەوە و ئەستەمە کورد بە مافەکانی بگەیەنێت و ئەگەر ئەو دەرفەتە نوێیەش لەکیس بدرێت، چەند ساڵێکی‌تری دەوێت کە بارودۆخێكی هاوشێوە بۆ کورد بێتە ئاراوە. هەر بۆیە یەکڕیزی و یەکگوتاری و هاوپشتی و یەك‌هەڵوێستی، زەروورەتێکی ڕۆحی و نەتەوەییە لە دۆخی هەستیاری وەک ئەمڕۆی ڕۆژهەڵاتی کوردستاندا و هەر تاکێکی کورد دەبێت هەست بە بەرپرسیارەتیی سیاسی و نیشتمانییەکانی لەو پەیوەندییەدا بکات و هاوکار و پشتیوانیی یەکیەتیی سیاسی و نەتەوەیی بکات.\nگەلی کورد لە ناوچەیەکدا دەژیت کە بووەتە مەیدانی گەورەی یەکلاییکردنەوەی ململانێی سیاسی و سەربازیی زلهێزەکان لە سەرئاستی ناوچەییدا و ئاڵۆگۆڕە نوێیەکان، بێگومان مەترسی لەسەر هەڵوەشاندنەوەی زۆرێک لە وڵاتەکان دروست دەکات و بەتایبەتیش ئەو وڵاتانەی کە زیاتر لە نەتەوەکەیان تێدا دەژی و تەنیا نەتەوەیەک فەرمانڕەوایی دەکات. ئەو ناوچەیەی کە کوردستانی تێدا هەڵکەوتووە، واتە خۆرهەڵاتی نێوەراست لە مێژووی نوێدا بە بەراورد بە جۆر و شێوەی کێشەکانی ڕابردووی لە پەیوەندی لەگەڵ قەیرانی سیاسی و نەتەوەییدا، بەڕادەی ئەو چەند ساڵەی دوایی نەبووەتە مەیدانی ململانێی سیاسی و سەربازیی زلهێزەکان و بەشێك لە وڵاتە بەهێزەکان کە بەرژەوەندیی خۆیان لەنێو داهاتووی سیاسیی ڕۆژهەڵاتی نێوەڕاستدا بەدی دەکەن، خوازیاری بەهێزکردنی پەیوەندیی سیاسین لەگەڵ کوردا. زۆر گرینگە هێزەکانی ڕۆژهەڵاتی کوردستان و بە دیاریکراویش حیزبی دێموکراتی کوردستانی ئێران وەک هێزێکی بەرچاوی مەیدانی تێکۆشانی نەتەوەیی، جەوهەرییانە خوێندنەوەی ئەو دۆخە نوێیە بکات و هێڵە ستراتیژییەکانی لەسەر بنەمای بەرژەوەندیی نەتەوەیی هەڵبچنێت ببێتە مێحوەری کۆدەنگیی سیاسی و نیشتمانیی ئەو بەشەی کوردستان.


هێله‌ری کلنتن ده‌ڵێت ئیسرائیل و فه‌ڵه‌سـتینیـیه‌کان کار بۆ چاره‌سه‌رکردنی کێشه سه‌ره‌کیـیه‌کان ده‌که‌ن\nی مانگی نۆ ١٥, ٢٠١٠\nهێله‌ری کلنتنی وه‌زیری ده‌روه‌ی وڵاته یه‌کگرتووه‌کانی ئه‌مه‌ریکا ده‌ڵێت ڕابه‌رانی ئیسرائیل و فه‌ڵه‌سـتینیـیه‌کان وا ده‌سـتیان به کار کردووه و چاره‌سه‌ری ئه‌و مه‌سه‌لانه ده‌که‌ن که کۆرکی شه‌ڕ و ناکۆکی هه‌رێمی خۆرهه‌ڵاتی ناوه‌ڕاستن.\nخانم کلنتن ڕۆژی چوارشه‌ممه له ئۆرشه‌لیم ئه‌م لێـدوانه‌ی دا و له‌وێ بۆ دووه‌م ڕۆژ له‌گه‌ڵ سه‌رۆک وه‌زیرانی ئیسرائیلی بنیامین ناتانیاهو و مه‌حمود عه‌باسی سه‌رۆکی فه‌ڵه‌سـتینیـیه‌کان کۆده‌بێته‌وه بۆ وتووێژکردن سه‌باره‌ت به بنیاتنانی خانووبه‌ره‌ی جوله‌که‌نشین له که‌ناری خۆرئاوا.\nئه‌وه‌ی شـایانی باسه وه‌زیری ده‌ره‌وه‌ی ئه‌مه‌ریکا به کۆبوونه‌وه‌ی له‌گه‌ڵ شیمۆن پـێرێزی سه‌رۆک کۆماری ئیسرائیل ده‌سـتی به چالاکی دیپـلۆماسی ئه‌مڕۆ چوارشه‌ممه‌ی کرد.\nوه‌زیری ده‌ره‌وه‌ی ئه‌مه‌ریکا زنجیره‌یه‌ک وتووێژ له‌گه‌ڵ به‌رپـرسـانی ئیسرائیلیدا ده‌کات به‌ر له‌وه‌ی ده‌ست به وتووێژی سێ لایه‌نی له‌گه‌ڵ به‌ڕێزان ناتانیاهو و مه‌حمود عه‌باسدا بکات.\nئه‌وه‌ی شـایانی باسه وتووێژه سێ قۆڵیـیه‌که‌ی ڕۆژی سێشه‌ممه‌ی شه‌رم ئه‌لشێخی میسر که هێله‌ری کلنتن سـازی دا پـێشـڕه‌وی له باره‌یانه‌وه ڕانه‌گه‌یه‌ندرا.\nله لایه‌کی تره‌وه جۆرج میچڵی نێردراوی تایبه‌تی ئه‌مه‌ریکا بۆ خۆرهه‌ڵاتی ناوه‌ڕاست گوتی وتووێژه‌کانی سێشه‌ممه ورد و گشـتگیر و ڕژدبوون و له‌سه‌ر مه‌سه‌له سه‌ره‌کیـیه‌کان بوون، له‌وانه سـنووری نوێی ده‌وڵه‌تی فه‌ڵه‌سـتینی و دڵنیایی ئاسایشی بۆ ئیسرائیل و بارودۆخی سیاسی ئۆرشه‌لیم و هه‌روه‌ها مافی په‌نابه‌رانی فه‌ڵه‌سـتینی.


پێنج شەممە, 08. 3. 2018\tPDKI\nبۆ دابه‌زاندنی پێکهاتەی نوێی حیزبی دێموکراتی کوردستانی ئێران پەسندکراوی کۆنگرەی ١٦هەم\nبه شێوه‌ی PDF ئێره كلیك بكه


כורדיפדיה - کوردیپێدیا، سەربە پارتییە! یان یەکێتی؟ و بەپارەی کێ ئەمە دەکات و (عاید)ی کێیە!\n📖 کوردیپێدیا، سەربە پارتییە! یان یەکێتی؟ و بەپارەی کێ ئەمە دەکات و (عاید)ی کێیە! | קבוצה: מאמרים | שפת מאמרים: 🏳 کوردیی ناوەڕاست\n➕ נוסף על ידי (هاوڕێ باخەوان) על Jun 27 2015 10:41PM\n✍ פריט זה עודכן לאחרונה על ידי (هاوڕێ باخەوان) על: Jun 27 2015 10:53PM\n👁 פריט זו נצפתה פעמים 22,149


له سێداره‌دانی به‌ندکراوانی کوردی سونی؛ ڕه‌نگدانه‌وه‌ی زاڵ بوونی سیاسه‌ت به سه‌ر یاسادا\nی مانگی هه‌شـت ٠٦, ٢٠١٦\n له سێداره‌دانی زیاده له 20 به‌ندکراوی کوردی سونی که به به‌ندکراوانی "عه‌قیده" له ئێراندا ده‌ناسرێن له ده‌مه‌و به‌یانی سێ شه‌مه بوو به هۆی درووستکردنی خه‌م و په‌ژاره‌یه‌کی زۆر بۆ بنه‌ماڵه‌کانیان و له هه‌مان کاتدا ناڕه‌زایه‌تی زۆری له تۆڕه کۆمه‌ڵایه‌تیه‌کان لێکه‌وته‌وه.\nزۆربه‌ی به کارهێنه‌رانی ئه‌م تۆڕانه و ئه‌وانه‌ی که له میدیاکان که‌وتنه به‌رپرسیار ئاماژه‌یان به ئه‌وه ده‌دا که ئه‌م له سێداره‌دراوانه له مافی دادگایی کردنی یاسایی و که‌ڵک وه‌رگرتن له پارێزه‌ر بێ به‌ری بوون و دیار نیه بۆچی بریاری ئێعدام به سه‌ریان دا سه‌پاوه.\nله هه‌مان کاتدا، ئه‌و پرسیاره هاتۆته ئاراوه که هۆی له سێداره‌دانی به کۆمه‌ڵی ئه‌م گه‌نجانه چیه و بۆچی کۆماری ئیسلامی ئاماده نیه نه ژماره و نه ناو و نیشانی له سێداره‌دراوان و نه شوێنی به خاک ئه‌سپاردنیان به ڕوونی به بنه‌ماڵه‌کانیان ڕابگه‌یه‌نێت.\nله گه‌ڵ ئه‌وه‌ی چالاکانی مافه‌کانی مرۆڤ جه‌خت له سه‌ر نایاسایی بوونی ئه‌و کرده‌وه‌ی ئیسلامی ده‌که‌ن و له سێداره‌دراوانبه قوربانی زاڵبوونی سیاسه‌ت به سه‌ر یاسا و ده‌ره‌نجامی تۆڵه سه‌ندنه‌وه‌ی کۆماری ئیسلامی ناوده‌به‌ن، ئه‌و پرسیاره‌ش هه‌یه که بۆچی کۆماری ئیسلامی له دۆخێکی ئاوا ناله‌باری ناوچه‌ییدا کرده‌وه‌ی ئاوا ئه‌نجام ده‌دات و یارمه‌تی به توندتربوونی ئاوری شه‌ڕی شیعه و سونی ده‌کا؟\nله به‌رنامه‌ی "هه‌لۆ واشنگتن"ی ئه‌م جاره‌دا بۆ تاوتۆکردنی ئه‌م پرسیارانه میوانداری به‌ڕێزان ئارش ساڵح لێکۆڵه‌ری سیاسی و نوێنه‌ری حیزبی دێمۆکڕاتی کوردستانی ئێران له ئه‌مه‌ریکا و ڕه‌حمان جه‌وانمه‌ردی، چالاکی مافه‌کانی مرۆڤ له هوله‌ند ده‌که‌ین.\nهیلو واشنگتن- له سیده‌اره‌دان


ئامرازی Unc0ver بە زیادکردنی پشتگیری لە جەیڵبرەیک کردنی وەشانی iOS 12.4 و خوارترەوە نوێکرایەوە – کەی ئای تی ئێن\nئای ئۆ ئێس 18, ئاب 2019\nهاککەری بە توانا Pwn20wnd خاوەن ئامرازی Unc0ver تایبەت بە جەیڵبرەیک کردن سەرکەوتوو بوو لە جەیڵبرەیک کردنی دواین وەشانی iOS بە ژمارەی iOS 12.4. هەر بەم بۆنەیەوە، هاککەرەکە دواین وەشانی لە ئامرازی Unc0ver بە پشتگیری لە جەیڵبرەیک کردنی وەشانی ناوبراوەوە نوێکردەوە.\nکەمێک لەمەوبەر هاککەر Pwn20wnd بە سەرکەوتوویی وەشانی iOS 12.4 ـی جەیڵبرەیک کرد. هەروەها وەشانی 3.5.0 ـی لە ئامرازی Unc0ver ـی تایبەت بە جەیڵبرەیک کردن بە شێوەیەکی گشتی بۆ هەوادارانی جەیڵبرەیک بەردەست کرد. لە وەشانە نوێیەکەی ئامرازەکەدا، Pwn20wnd ئێکسپڵۆیتی Sock Puppet و Sock Port ـی بەکارهێناوە.\nلە ئێستادا ئامرازەکە پشتگیری لەو ئامێرانە دەکات کە پڕۆسێسەری A7 تاوەکو A11 ـیان لەسەر جێگیرە و بە وەشانەکانی iOS 11.0 تاوەکو iOS 12.4 کار دەکەن (ئایفۆن 5S تاوەکو iPhone X). بەڵام ئامرازەکە پشتگیری لە وەشانەکانی iOS 12.3 و iOS 12.3.1 ناکات.\nئەوەی جێگەی ئاماژە پێکردنە، وەشانی iOS 12.4 دواین وەشانی نوێی iOS ـە تاوەکو ئێستا و ئەپڵ تا ئێستا پەنجەرەی بەکارهێنانی وەشانەکەی دانەخستووە. وەشانەکە پشتگیری لە کارتی بانکی Apple Card دەکات. هەر بۆیە ئەگەر جەیڵبرەیکت دەوێت، دەتوانیت زۆر بە ئاسانی وەشانی ئامێرەکەت نوێ بکەیتەوە بۆ iOS 12.4 یاخود لە وەشانی تاقیکاری iOS 13.0 و وەشانە کۆنەکانی iOS ـەوە وەشانی iOS 12.4 جێگیر بکەیت.\nدەنگۆ هەیە کە ئەپڵ وەشانی iOS 12.4 بگەڕێنێتەوە و بە ژمارە بنیادنەرێکی نوێوە بەردەستی بکاتەوە، بەمەش چیدیکە ناتوانرێت وەشانەکە جەیڵبرەیک بکرێت. بۆیە تکایە، ئەگەر جەیڵبرەیکت دەوێت پێویستە بە زووترین کات وەشانەکە دابمەزرێنیت و جەیڵبرەیکی بکەیت.\nتاگەکان ئامرازی جەیڵبرەیک ئای ئۆ ئێس cydia iOS 12.4 jailbreak unc0ver جەیڵبرەیک سیدیا هەواڵ


چه‌ند زانیاریه‌ك له‌سه‌ر سوده‌كانی نانی جۆ\nhunar 15/08/2018 - 16:19 بڵاوکراوەتەوە لە هەواڵ/تەندروستی\nئەگەر بزانن نانی جۆ چەند بەسوودە ھەرگیز گرنگی به نانی گەنم ناده‌یت و بیر له‌نانی جۆ ده‌كه‌یته‌وه، بەھۆی ئەوەی دەوڵەمەند بە ڕیشاڵ و ڤیتامین و کانزاکان، کۆمەڵێک سوودی لە ڕادەبەدەری تەندروستی ھەیەوه‌ك:\n١- بەھۆی ئەوەی ڕێژەیەکی بەرز لە ماددەی ڕیشاڵ لە جۆدا بوونی ھەیە یارمەتی کرداری ھەرس کردن و ڕێکخستنی پرۆسەی میتابۆلیزم و دابەزاندنی و کێش و نەھێشتنی قەبزی ئەدات.\n2-مادەی سیلینیۆم لە ھەموو خۆراکێکدا بوونی نییە بەڵام لە جۆدا ڕێژەیەکی بەرز ھەیە، کەمی ئەم ماددەیە بە یەکێک لە ھۆکارەکانی شێرپەنجەی پێست و جگەرو قۆڵۆن و گەدە و سنگ دائەنرێت، چونکە سیلینیۆم وا ئەکات جگەر لەو ماددە شێرپەنجەییانە پاک بکاتەوە.\n٣- بەھۆی بەرزی ڕێژەی ڕیشاڵ و نزمی ڕێژەی کاربۆھایدرات وا لە ڕژێنی ئەنسۆلین ئەکات بە ڕێک و پێکی کاربکات، بەمەش بە شێوەیەکی باش یارمەتی دابەزاندنی شەکری خوێن ئەدات، بۆ ئەو کەسانە زۆر بەسوودە کە شەکرەیان ھەیە.\n٤- یارمەتی کۆنترۆڵ کردنی بەرزی فشاری خوێن و بەرزی کۆلیسترۆڵ و چەورییەکانی خوێن ئەدات.\n٥- ئەگەری تووشبوون بە جەڵتەی دڵ و نەخۆشییەکانی تری دڵ کەم ئەکاتەوە.\n٦- یارمەتی پتەو بوونی ئێسکەکان ئەدات.\n٧- تەندروستییەکی باش بە پێست ئەگەیەنێت و وا ئەکات پێست درەنگتر چرچوو لۆچ بێ.\n٨- ئەو کەسانەی نانی جۆ ئەخۆن بە دەگمەن تووشی نەخۆشییە درمییەکان ئەبن، ئەوانەشی تووش ئەبن لە کەسێکی ترەوە بۆیان ئەگوێزرێتەوە.\n٩- جیھازی بەرگری لەش بەھێز ئەبێت لە ئاستی ئەو نەخۆشییانەی تر کە کاردەکاتە سەر سیستەمی بەرگری لەش، وەکو ڕۆماتیزم و سەوەفان.


Ö:: گیرانی چه‌ند که‌س له ئیتلاعاتی‌یه‌کان له سه‌ر زه‌مینه‌کانی گه‌ڕه‌کی کانی‌بۆگه‌ن له سه‌رده‌شت\nزمناکۆ له سه‌رده‌شت\nبه پێی هه‌واڵ ماوه‌ی چه‌ند حه‌وتوو ده‌بێ که له لایه‌ن هێزه‌کانی ئینتزامی به حوکمی رئیس دادگای شاری سه‌رده‌شت ئاغای نه‌ورۆزی چه‌ند که‌س له پیاوانی سه‌ر به حکومه‌ت و ئیتلاعاتی شاری سه‌رده‌شت ڕاپێچی زیندان کراون و ماوه‌یه‌که له زیندانی خانه‌ی معلمانی سه‌رده‌شت ڕاگیراون.\nحوکمی گیرانی پیاوانی سه‌ربه حکومه‌ت له لایه‌ن قازی نه‌ورۆزی‌یه‌وه له‌وه را دراوه که چه‌ند که‌س له جاشه‌کانی ناوچه‌ی سه‌رده‌شت که سه‌ر به سوپای پاسدارانن به هاوکاری به‌رپرسی ئیتلاعاتی لشکری 3 به ناوی جه‌لالزاده و به‌رپرسی ئیتلاعاتی قه‌رارگای سه‌فه‌رزاده به ناوی به‌هرام مه‌هده‌وی و نوێنه‌ری شیرکه‌تی فه‌ره‌کی نوور به ناوی به‌کره ساڵحی و به‌رپرسی کۆ کردنه‌وه‌ی ئیتلاعاتی سه‌رده‌شت و ڕانه‌نده‌یه‌کی بۆلدزێر که خه‌ریکی دابه‌ش کردنی زه‌وی‌یه‌کانی جیهادی سمنان که هه‌ڵکه‌وتوو له گه‌ڕه‌کی کانی بۆگه‌ن بوون، دراوه. ئێستاش هه‌موو ئه‌و که‌سانه‌ی که ناویان لێره‌دا نووسراوه له بازداشتی هێزی ئینتزامی دان و له خانه‌ی معلمان ڕاگیراون.\nشایانی باسه که ئه‌و زه‌وی‌یانه پێشتر ئی بنه‌ماڵه‌ی زاهیری‌یه‌کانی سه‌رده‌شت بووه و کاتی خۆی فرۆشتویانه.\nدیاره ئه‌وه یه‌که‌م جار نی‌یه که له سه‌رده‌شت کێشه‌ی زه‌وی و دابه‌ش کردنی مڵک له نێو خۆفرۆشان دا ڕوو ده‌دا، له ڕێکه‌وتی 07 ـ 09 ـ 2005 دا له سه‌ر به‌شێک له زه‌وی‌یه‌کانی شاری سه‌رده‌شت کێشه گه‌یشته ئه‌وه که ئاغای نه‌ورۆزی له لایه‌ن کاربه‌ده‌ستانی ئیتلاعات و سوپای پاسدارن بکه‌وێته زیندان و دوای شه‌و و ڕۆژێک بێ سه‌رو شوێن بوونی ناوبراو له لایه‌ن دادگای گشتی پارێزگای ورمێ حوکمی ئازاد کرانی قازی نه‌ورۆزی ده‌درێ و دوای ئازاد بوونی به‌م شێوه‌یه کێشه‌که تا ڕاده‌یه‌ک سه‌رپۆشی له سه‌ر داده‌ندرێ، به‌ڵام ئه‌مرۆ به پێچه‌وانه ئه‌وه ئاغای نه‌ورۆزی‌یه که وه‌ک قازی دادگا حوکمی گیرانی به‌شێک له پیاو و چڵکاوخۆرانی ئیتلاعات و سوپای داوه و ئه‌وانی ڕاگرتوون و به پێی یاسا ده‌یهه‌وێ پێش به بێ به‌ند وباری و دابه‌ش کردنی ئه‌و زه‌وی‌یانه بگرێ، که له لایه‌ن چڵکاوخۆرانه‌وه به حوکمی سه‌ره نێزه و به به‌ڵگه‌ی درۆوه دابه‌ش ده‌کرێن.\n07 ـ 01 ـ 2005


دەگوندی سیدەكان داوای چاككردنی رێگای سەرەكیان دەكەن\nسێ شەممە, 09 تشرینی یەکەم 2018 08:23\nموڕشید برادۆستی – سیدەكان :\nهاووڵاتییان و دانیشتووانی ژمارەیەك گوندی سیدەكان داوای چارەسەر كردنی رێگای سەرەكی گوندەكانییان دەكەن كە بەهۆی ئەو رێگایەەوە كێشەی زۆری هاتووچۆییان بۆ دروست بووە . بەڕێوەبەری ناحیەی سیدەكانیش دەڵێت " هەوڵی تەواومانداوە بۆ قیڕتاوكردنەوەی رێگاكە و دەرخەستەیەكمان ئامادەكردوە .\nرێگای سەرەكی سۆران – كەژەك – سیدەكان بە درێژای 12 كیلۆمەتر لە دووڕییانی تاوكان تا دووڕییانی سریزبار هەڵكەوتووە، لەساڵی 1979 تا 1981 لەسەردەمی حكومەتی عێراق دروست كراوەو قیڕتاوكراوە .ڕێگای سەرەكی 10 گوندی دەڤەرەكەیە كە هەریەك لە گوندەكانی، تاوكان، پەنجاڕ، كەژەكی سەروو، كەژەكی خوارو، كانی باخان، بێزەفەران، هەوێڵان، هەڕین، سەرگرد، خۆڕاگر لەخۆدەگرێت، جگە لەوەی كەڕێگایەكی سەرەكی هاتووچۆیە لەنێوان سۆران و سیدەكانیشە .\nكەریم حەسەن موختاری گوندی كەژەك بە زاری كرمانجی گووت " ئێمە وەكو دانیشتوانی گوندی كەژەك و جوتیاران، لەبەر سەختی و تێك چوونی ڕێگاكەمان گواستنەوەی بەرهەمە كشتوكاڵەیەكانمان بۆ شار لێ بۆتە گرفتێكی زۆر گەورە، تەنانەت دەیان حاڵەتی ڕووداوی نەخوزراو نەخۆشی هەبووە لەبەر سەختی ڕێگاكەو نەگەیشتنی ئۆتۆمبێل بەخێرای بۆ فریاكەوتنی سۆران و سیدەكان تووشی گیان لەدەست دان و خراپترین حاڵەتی تەندروستی بوونەتەوە.\nزیاتر گووتی " تەنانەت كرێی هاتووچۆی هاوڵاتیانیش زۆر زیاترە لەسۆران بۆ كەژەك لەوەی لەسۆران بۆ سیدەكان شوفێرەكان لە سەرنشینانی وەردەگرن بەشێوەك، كرێی گواستنەوەی هاوڵاتییان لە سۆران بۆ سیدەكان تەنها 5 هەزار دینارە. بەڵام لەسۆران بۆ كەژەك 7 هەزار بۆ 10 هەزارە لەكاتێكدا رێگاكەنزیكتریشە بەڵام بەهۆی خراپی رێگا شوفێران كرێی زیاتر وەردەگرن .\nشایەنی باسە، گوندی كەژەك و دەورووبەری بەهۆی هەڵكەوتەی جوگرافییای، وەك ناوچەیەكی گەشتیاری و دڵڕفێنی‌و پڕاوپڕ لە گژوگیای بەهاران ڕۆژانە بەتایبەت رۆژانی هەینی سەدان خەڵك ڕووی تێ دەكەن كەچی لەبەر ناخۆشی و تێك چوونی ڕێگاكە و تێك چوونی ئۆتۆمبێلەكانیان بەرەبەرە گەشتیاران كەم دەبنەوە .\nبەهۆی نەبوونی قوتابخانەی ئامادەیی، قوتابیانی ئەو گوندە ناچارن بۆ بەردەوامی خوێندن روو لە سەنتەری ناحیەی سیدەكان بكەن، داماو عەبدولواحید دانیشتوو و قوتابیەكی گوندی كەژەكە ئەو لەگەڵ هاوپۆڵەكانی روو لە سیدەكان دەكات بۆ زاری كرمانجی گووتی " كەژەك نزیكەی كیلۆمەتر لە سیدەكان دوورە و رێگاكەشی زۆر ناخۆشە، زۆر قوتابی تووشی دواكەوتنی لەوانەی یەكەمی بووەتەوە بەتایبەت لەزستانان. هەروەها بەهۆی ناخۆشی رێگاكە كرێی هاتووچۆی یەك قوتابی لەكەژەك بۆ سیدەكان 35 هەزار تا 45 هەزارە هۆكاری گرانی هاتووچۆ كردنیش تەنها خراپی رێگایە ئەگەرنا بەو شێوەیە دوور نییە، بۆیە داوا لە لایەنی پەیوەندی دار بەتایبەت بەڕێوەبەری ناحیە دەكەین هەوڵی تەواومان بۆ بدات بۆ چاككردن و نۆژەن كردنەوەی رێگاكەمان .\nلەلای خۆشیەوە، ئیحسان چەلەبی بەڕێوەبەری ناحیەی سیدەكان لەبارەی چاككردن و نۆژەن كردنەوەی رێگای گوندەكانی كەژەك، لە لێدوانێكیدا بە زاری كرمانجی راگەیاند " لە ماوەی دەست بەكار بوونم وەك بەڕێوەبەری ناحیە دووجار كەشف و دەرخەستەی تەواو بۆ ریگای كەژەك و ئەو گوندانە كراوە كە دەكەونە سەر رێگاكە و هەموو هەوڵێكمان داوە لە لەلایەن بەڕێوەبەرایەتی رێگا و بان و كەرتی چواری سۆران بەمەبەستی چارەسەر كردن و نۆژەن كردنەوەی رێگاكە .\nزیاتر گووتی " ئەو رێگایە پێویستی بە دووبارە بە قیڕتاو كردنەوە هەیە چونكە كەلكی چاككردنەوەی نەماوە، بەپێی ئەو دەرخەستەی كە ئامادەكراوە رێگاكە بۆ قیڕتاو كردنەوەی پێویستی بە 130 قەڵابی قیڕ هەیە ئەمەش بڕە پارەیەكی پێویتسە كە تا ئێستا نەتوانراوە پارەكەی بۆ دابین بكرێت .\nگووتیشی " وەكو بەڕێوەبەرایەتی ناحیە لە هەوڵی بەردەوام دەبین و ئومێدی زۆرمان هەیە رەزامەندی چاككردنی رێگاكە وەربگرین چونكە بار و دۆخی ئابووری كوردستان بەرەو باشتربوون دەچێت .


به یادی شه‌هیدان فازیل و ئازاد – Knwe.org\nسەرەکی » ئاراستە » به یادی شه‌هیدان فازیل و ئازاد\nبیره‌وه‌رییه‌ك له قه‌ندیل\nرۆژی 8/8/1988 له قه‌ندیل بووم، بیستم جه‌نگی ئێران-عیراق راگیراوه،ئه‌و رۆژه به لوتكه‌ی (كه‌رگوێ)ی شاخی كونه‌كۆتره‌وه بووین، ته‌نها یه‌ك كیلۆمه‌تر له دوژمنه‌وه دوربووین، به‌یانی زووه‌كه‌ی من و شه‌هید فازیل سه‌ركۆیی و شه‌هید ئازاد قه‌ڵه‌وه‌ڵسی كه‌تینه خۆ و گوێدرێژه گوێڕایه‌ڵه‌كه‌مان دایه پێش خۆمان و دابه‌زینه خواره‌وه بۆ ناو دۆڵی باڵه‌یان، بۆ ئه‌وه‌ی سێ فه‌رده ئارد و هه‌ندێك كه‌ل و په‌ل بێنینه‌وه بۆ سه‌رشاخ، كه پاش ماوه‌یه‌كی زۆر گه‌یشتینه ناو گوندی خه‌زێنه‌و پاشان سه‌ركه‌وتین بۆ باره‌گاكه‌ی شه‌هید ئازاد هه‌ورامی كه له نزیك كانییه‌كه‌ی پشت دێی خه‌زێنه بوو واته بن شاخی قه‌ندیل، نزیكه‌ی سه‌عات 11 بوو، كاك جه‌میل هه‌ورامی له‌سه‌ر كه‌پرێك دانیشتبوو، رادیۆیه‌كی به‌ده‌سته‌وه بوو، وتی: كوڕینه جه‌نگی ئێران-عیراق راگیرا، به‌ڕاستی هه‌موومان خه‌مێكی قوڵ دایگرتین، چونكه ده‌مانزانی كه ئیتر حوكمه‌ت هێرشه‌كانی بۆسه‌ر كوردستان زیاتر ده‌كات و دووچاری شه‌ڕی زۆر گه‌وره ده‌بین و له‌وانه‌یه ئه‌و ناوچانه‌ی كه‌له‌ژێر ده‌ستماندایه له‌ده‌ستی ده‌ده‌ین.\nنان و ماستێكمان خواردو سێ فه‌رده ئارده‌كه‌مان بار كرد و له باره‌گاكه‌ی كاك ئازاد هه‌ورامی هاتینه خواره‌وه، زۆر سه‌ربه‌ره‌وخواركه‌یه‌كی ناخۆش بوو، دوو جار فه‌رده ئارده‌كانمان خزان و كه‌وتنه خواره‌وه، له پاشاندا من له پێشه‌وه خۆم دابووه سنگی كه‌ره‌كه‌و شه‌هید فازیل له‌لاوه فه‌رده‌یكی گه‌رتبوو شه‌هید ئازادیش كلكی گرتبوو بۆ ئه‌وه‌ی زۆر خێرا نه‌ڕوات، جارجاره گوێدرێژه‌كه یه‌ك سه‌لیه بای به‌ده‌موچاوی شه‌هید ئازاد ده‌ته‌قان، ئه‌ویش به پێكه‌نینه‌وه ده‌یووت: (كوڕ خودا من بۆ له‌و به‌غدا خۆشه‌وه هاتم بۆ ئێره تا ئاوام به‌سه‌ر بێت!).\nهه‌رچۆنێك بوو پاش چه‌ند سه‌عاتێك بۆ ئێواره‌كه‌ی گه‌یشتینه‌وه سه‌ر لوتكه‌ی كه‌رگوێ له كونه‌كۆتر و هه‌ر به‌و وه‌زعی كه‌رو ئارده‌كه پێده‌كه‌نین، به‌ڕاستی زۆر هیلاكی كردین.\nبه‌داخه‌وه، پاش 20 رۆژ فازیل سه‌ركۆیی شه‌هید كرا و له شێخ ئایشی قه‌ندیل ناشتمان، ئازادیش پاش ماوه‌یه‌كی تر شه‌هیدكرا و ئێستا گۆڕیشی نیه، منیش دواتر به‌سه‌ختی بریندار كرام.\nهه‌زاران سڵاو له گیانی پاكی شه‌هید ئازاد و شه‌هید فازیل و هه‌موو شه‌هیدانی كوردستان.


نیكی هەیڵی: جموجۆڵەكانی قاسم سڵێمانی لەپێناو بەرژەوەندی عێراقیییەكان نیە - ئاوێنه\nنیكی هەیڵی: جموجۆڵەكانی قاسم سڵێمانی لەپێناو بەرژەوەندی عێراقیییەكان نیە\nنیكی هەیڵی، باڵیۆزی ویلایەتەیەكگرتوەكانی ئەمریكا لەرێكخراوی نەتەوەیەكگرتوەكان رەخنەی توند ئاراستەی دەستوەردانی كۆماری ئیسلامی ئێران لە كاروباری ناوخۆی عێراق دەكات‌و دەڵێت ” جموجۆڵەكانی قاسم سڵێمانی لەپێناو بەرژەوەندی عێراقیییەكان نیە”.\nئاوێنە: نیكی هەیڵی، باڵیۆزی ویلایەتەیەكگرتوەكانی ئەمریكا لە رێكخراوی نەتەوەیەكگرتوەكان رایدەگەیەنێت قاسم سڵێمانی، فەرماندەی فەیلەقی قودس كەسەر بە سوپای پاسدارانە دەیەوێت حكومەتێك لە عێراق دروست ببێت كە لەژێر فەرمانی ئێراندا بێت”، ئاماژەبەوەش دەكات لە ئێستادا قاسمی سڵێمانی لە عێراقە بۆ ئەوەی حكومەتێك بە دڵی تاران پێكبهێنرێت.\nلێدوانی باڵوێزی ئەمریكا لە نەتەوەیەكگرتوەكان هاوكاتە لەگەڵ توند بونەوەی ململانێی نێوان واشنتۆن – تاران، لەم چوار چێوەیەدا هەر یەك لەو دو وڵاتە هەوڵدەدات بۆ پێكهێنانی حكومەتێكی عێراقی كە نزیك بێت لەخۆی.


نۆكەندی سویس كرايەوە - تۆڕی میدیایی خەڵک\nنۆكەندی سویس كرايەوە\nئاژانسی (رۆیتەز) بە پشتبەستن بە شایەتحاڵ و سەرچاوەكان بڵاویكردەوە، كەشتییە گیرخواردووەكەی نۆكەندی سویس لە میسر، خرایەوە ڕەوشی ئاسایی خۆی كە پێشتر بەهۆی خێرایی باوە ڕێڕەوە دەریاییەكەی داخستبوو.\nسەرچاوەكە وەك ئاژانسەكە بڵاویكردۆتەوە، پێشەوەی كەشتییەكە تائێستا لەنێو ئاودایە، هەرچەندە شوێنەكەی گۆڕدراوە و لەسەر زەوی نەماوە.\nئەمڕۆ دوو شەممە، عەبدولفەتاح سیسی سەرۆكی میسر ڕایگەیاند، مسیرییەكان سەركەوتووبوون لە كۆتایی هێنان بە تەنگژەی وەرگەڕانی كەشتییەكەی نۆكەندی سویس.\nمیسر ڕایگەیاند، كەشتییەكە وەرگەڕاوەكەی نۆكەندی سویس، بەرەو ناوچەی دەریاچەكان بەڕێخراوە، تا پشكنینی بۆ بكرێت كە 48 كاتژمێر دەخایەنێت.\nسەرۆكی دەزگای نۆكەندی سویس، پێشبینی كرد هەر ئەمڕۆ دەریاوانی لە نۆكەندەكەدا بكەوێتەوەگەڕ.\nلە هەرێم، 10 هاووڵاتی بە كۆرۆنا گیانیان لەدەستدا\nحەوت شوێنی گەشتوگوزاری لە سلێمانی داخران\nخەڵك- چێشتلێنەرێكی تەمەن سێ ساڵان بووەتە جێگای سەرنجڕاكێشانی بینەرانی لە جیهاندا. (زیاتر…)\nخەڵك-بەشی هەواڵ نرخی نەوت لەبازاڕەكانی جیهان بەراورد بە ڕۆژانی ڕابردوو بەرز بووتەوە. ئاژانسەكانی جیهان بڵاویانكردەوە، نرخی نەوت بۆ ئەمڕۆ…\nنرخی دۆلار و نەوت و زێڕ لە بازاڕەكانی ناوخۆ و جیهان\n12 ئازار 2021 12.00 pm\nخەڵك- نرخی دۆلار لە بازاڕەكانی ناوخۆی عیراق بۆ ئەمڕۆ هەینی لە نوسینگەكانی ئاڵوگۆڕی دراو بەمشێوەیەیە: نرخی فرۆشتنی…\nبەریتانیا هاتوچۆ قەدەغەدەكات\n24 کانونی دووهەم 2021 11.14 am\nحكومەتی بەریتانیا قەدەغەی هاتوچۆ دەداتە دەست حكومەتە خۆجێییەكان.


بڕیارە هەفتەی داهاتوو ئەنجومەنی ئاسایشی نێودەوڵەتی لە کۆبوونەوەیەکدا یەکەم پڕۆژەیاسا دەربارەی قەیرانی کۆرۆنا و کاریگەرییەکانی لەسەر جیهان بخاتە بەردەم ئەندامانی ئەنجومەنەکە، شارەزایانیش پێیانوایە پڕۆژەیاساکە تایبەتە بە پرسی تۆمەتبارکردنی چین لە بڵابوونەوەی کۆرۆنادا.\nبەگوێرەی هەواڵێکی ئاژانسی فرانس پرێس، کۆبوونەوەکە بە سەرپەرشتی هەردوو وڵاتی فەرەنسا و تونس ئەنجامدەدرێت و پڕۆژەکەش پڕۆژەیەکی مرۆییە، مەبەست لێی پتەوکردنی هەماهەنگییەکانە لەنێوان وڵاتانی جیهان بۆ بەرقەرارکردنی ئاگربەستێکی مرۆیی لەو وڵاتانەی کە بەدەست کێشەکان و ئاڵۆزییەکانی جەنگەوە دەناڵێنن.\nئەوەشخراوەتەڕوو، ئەو پڕۆژەیەی کە پێشکەشکراوە لەلایەن هەردوو وڵاتی فەرەنسا و تونسەوە هەنگاوێکە بۆ پاڵپشتیکردنی هەوڵەکانی ئەنتۆنیۆ گۆتێرێس، ئەمینداری گشتیی نەتەوە یەکگرتووەکان و ڕێکخراوەکانی سەر بە نەتەوەیکگرتووەکان بۆ گەمارۆدانی کاریگەرییەکانی پەتای کۆرۆنا لە ڕووی سیاسی، ئابوری و کۆمەڵایەتی لەسەر وڵاتانی جیهان.\nبەگوێرەی فرانس پرێس، بڕیار وایە ڕەشنوسی پڕۆژەیاساکە گۆڕانکاری تێدا بکرێت پێش ئەوەی بخرێتە بەردەم ئەندامانی ئەنجومەنی ئاسایشی نێوەدەوڵەتیەوە.\nشارەزایان پێیانوایە هۆکاری هاتنە کایەی ئەو پڕۆژەیە دەگەڕێتەوە بۆ ئاڵۆزییەکانی ئەم دواییەی نێوان ئەمریکا و چین و چەند وڵاتێکی جیهان دەربارەی سەرچاوەی سەرهەڵدانی ڤایرۆسی کۆرۆنا کە لە ئێستادا ئەمریکا، ئەڵمانیا، ئوستورالیا و ڕوسیا لە هەوڵی دروستکردنی لیژنەیەکی لێکۆڵینەوەی نێودەوڵەتین کە تێیدا چین بە هۆکاری بڵاوبوونەوەی ڤایرۆسی کۆرۆنا و شاردنەوەی ڕاستییەکان تۆمەتباردەکەن.\nلە سەرەتای دەرکەوتنی ڤایرۆسی کۆرۆناوە ئەنجومەنی ئاسایشی نێودەوڵەتی کەیەکێکە لە هەر کاریگەرترین ڕێکخراوەکانی سەربە نەتەوە یەکگرتووەکان یەک جار کۆبووەتەوە بۆ تێڕوانینی قەیرانی تەشەنەسەندنی پەتای کۆرۆنا لە جیهاندا ئەوەش لە 9ى ئەم مانگەدا بوو لە سەرداوای هەردوو وڵاتی ئەڵمانیا و ئەستونیا.\nئاسایشی سلێمانی لەبارەی ڕادەستکردنەوەی مستەفای سەلیمی بە ئێران ڕونکردنەوە دەدات\n2020.04.11 - 16:32\nئاژانسی نێودەوڵەتی وزە پێشبینی داڕوخانێکی مێژوویی دەکات لە خواستی نەوت بۆ 2020\n2020.04.15 - 13:45


ماڵپەری فیردەوس | حوکمی دەنگ بەرزکردنەوە لەناو نوێژ؟\nسەردێری پرسیار:حوکمی دەنگ بەرزکردنەوە لەناو نوێژ؟\nبەرواری دانان :2020-10-31 کۆدی پرسیار:2249\nپرسیار: ئایا دروستە لەکاتی نوێژ دەنگت بەرز بکەیت بۆ قورئان خوێندنەوە بۆ ئەوەی ئاگات لە نوێژ بێت؟\nوەڵام: زانایان دەلێن ئەسل وایە لە نوێژی ڕۆژدا قورئان بە نھێنی دەخوێندرێ و نوێژی شەویش قورئان بە ئاشکرا دەخوێندرێ ئیلا ئەو نوێژانە نەبێت کە بەلگەی لەسەر ھاتووە بۆ خوێندنەوەی بە نھێنی یان ئاشکرا، وەک نوێژی خۆر گیران و مانگ گیران و باران بارین بە ئاشکرا قورئانی تێدا دەخوێندرێ.\nخاوەنی کشاف القناع دەفەرمووێت: (باش نییە بۆ ھەموو نوێژخوێنێک قورئان بە دەنگ بخوێنێتەوە لە نوێژی سونەت گەر لە ڕۆژدا بکات جگە لە نوێژی خۆر گیران و مانگ گیران و نوێژی باران بارین نەبێت، وە نوێژی سونەت لە شەو دا سەیری مصلەحەت دەکات ئەگەر یەکێک لە لای بێت یان لێی نزیک بێت و بە دەنگی بێزار دەبێت ئەوا بە نھێنی دەبێت بخوێنێ، وە ئەگەر بە دەنگ بەرز کردن کەسێک سوودی لێ وەربگرێ ئەوا دەنگی بەرز دەکات). كشاف القناع (1/441).\nلە الموسوعە الفقھیە باس کراوە دەلێت: (جیاوازی نییە لە نێوان زانایان سەبارەت بە سونەتی دەنگ نزم کردن لە نوێژی سونەتی ڕۆژدا). الموسوعة الفقهية (16/189).\nابن باز ڕەحمەتی خوای لێ بێت دەفەرمووێت: (ئەگەر مرۆڤ نوێژ بۆ خۆی بکات ڕێگە پێدراوە بۆی ئەوە بکا کە بۆ دڵی چاکە لە دەنگ بەرز کردن و نزم کردن بۆ قورئان خوێندنەوە لە نوێژی شەو ئەگەر کەس بێزار نەبێت پێی، ئەگەر ئەوانەی دەورووبەری ھەست بە ئازار بکەن وەک ئەوەی نوێژخوێن لێی نزیکن یان قورئان دەخوێننەوە یان خەوتوون ئەوا دەبێت دەنگی نزم بکات.\nسەبارەت نوێژی ڕۆژ وەک نوێژی چێشت تەنگاو یان نوێژی ڕەواتب یان نوێژی نیوەڕۆ و عصر، ئەمانە سونەتە دەنگت نزم بکەیت تێیدا، وە دروستە ئیمام ھەندێک جار لە نوێژی سڕی "واتە ئەو نوێژانەی قورئان بە نھێنی تێیدا دەخوێنرێ" ھەندێک ئایەت بە دەنگ بخوێنێت، لەبەر فەرموودەی ئەبو قتادە دەلێت : پێغەمبەر سەلامی خوای لێ بێت ھەندێک جار ئایەتێکی بە بەر گوێمان دەخست، واتە لە نوێژی نیوەڕۆ و عصر). مجموع فتاوى الشيخ ابن باز (11/126) .\nپوخـــتــــەی وەلامــــــــی زانــــایـــــان:\n١- ئەسل وایە نوێژی ڕۆژ بە نھێنی قورئان تێیدا دەخوێندرێ و نوێژی شەویش بە دەنگ واتە ئاشکرا .\n٢- جیاوازی نییە لە نێوان زانایان سەبارەت بە سونەتی دەنگ نزم کردن لە نوێژی سونەتی ڕۆژدا.\n٣- دروستە لە نوێژی ڕۆژدا جار جار ئیمام ئایەتێک یان دوو ئایەت بخاتە بەر گوێی ئەوانەی نوێژی بەدوای دەکەن.\n٤ نوێژی شەو کامەی سوودی ھەبوو ئەو ھەلدەبژێرێ، ئەگەر دەنگ بەرز کردن بۆ دڵ چاکتر بوو و کەس بێزار نەکات ئەوا باشترە دەنگی بەرز بکات، وە ئەگەر کەسی لە لابێت و بێزار بن لێی باشترە دەنگی نزم بکات.


پەیامی کورد ... ڕێکاری تووندی ئەمنییەتی لە فڕۆکەخانەی نێودەوڵەتی بەغدا دەگیرێتە بەر .\nسەرچاوەیەکی ئەمنییەتی عێراقی ئەمڕح یەکشەممە ٢٤ی جانیوەری هەواڵ لە جێبەجێ کردنی ڕێکارگەلی تووندی ئەمنییەتی لە دەرووبەری فڕۆکەخانەی نێودەوڵەتی بەغدا دەدات دوای هێرشگەلی مووشەکی کاتیووشا بۆ سەر ئەو ناوچەیە .\nبە پێی ڕاپۆرتێک سەرچاوەیەکی کە نەیویستووە ناوی ئاشکرا بکرێت لە سەر لەبەیانی ئەمڕۆوە هەنگاوگەلێکی ڕێک و پێکیان بۆ پشکنینی ئۆتۆمبێلەکان لە ڕێگای سەگ گەلی پۆلیس ەوە لە سەر ڕێگاکانی کۆتایی بە گەیشتنی فڕۆکەخانەی نێودەوڵەتی بەغدا بە ناوبانگ بە ناوچەی نێودەوڵەتی یە دەستی پێکردووە .\nئەم پشکنینانە بووەتە هۆی درووست بوونی قەرەباڵغییەکی تووند و قورس لە سەر ڕێگای ڕۆژئاوای فڕۆکەخانەی بەغدا ، هاوکات لەگەڵ گرتنەبەری ڕێکارگەلێک بۆ هاتن و چوون لە ناوچەیەکی بەربڵاو لە بەگدا ، بە تایبەت ناوچەی سەوز کە بینەری هەنگاوگەلی تووندی ئەمنییەتییە دەبێت . ئەم هەنگاوانە دوای ئەوە دێتە ئاراوە کە هێرشی تێرۆریستی پێنجشەممەی ڕابردوو مەیدانی طیران ی لە ناوچەی باب الشرق لە ناوەندی پایتەخت کردووەتە ئامانج .


جامی جیهانیی - بەلجیکا vs پەنەما - Soccer - Yariga - Results, fixtures, tables and statistics\nکرواتیا vs. نایجێریا کۆستا ریکا vs. سربیا ئەڵمانیا vs. مێکسیکۆ بڕازیل vs. سویسرا سوێد vs. کۆماری کۆریا بەلجیکا vs. پەنەما تونیسیا vs. ئینگلتەرا کۆڵۆمبیا vs. یابان پۆڵاند vs. سەنیگال ڕوسیا vs. میسر\nبەلجیکا vs پەنەما 3-0\nد. مێرتینس (G) 47'\nڕ.لوکاکۆ (G) 69' (دروستکرا لە لایەن: کێڤن دی بروینی)\nڕ.لوکاکۆ (G) 75' (دروستکرا لە لایەن: ئێدێن هازارد)\n'90 بۆ ن. چادلی\n'73 بۆ L. Tejada\n'63 بۆ G. Torres\n'74 بۆ م. دێمبێلێ\n'83 بۆ T. Hazard\n'63 بۆ I. Díaz\n'63 بۆ E. Bárcenas\n'63 بۆ José Rodríguez\n'73 بۆ B. Pérez\n'74 بۆ Y. Carrasco\n'83 بۆ د. مێرتینس\n'90 بۆ ئە. ڤیتسێل\nڕۆبێرتۆ ماڕتینێز (ESP)\n1 ت. کۆرتۆیس گ\n2 ت. ئاڵدەرڤیرێلد\n5 یـ.ڤێرتۆنغێن 59'\n6 ئە. ڤیتسێل\n7 کێڤن دی بروینی 88'\n9 ڕ.لوکاکۆ 69' 75'\n14 د. مێرتینس 47'\nڕاهێنەر: ڕۆبێرتۆ ماڕتینێز\n13 کۆین کاستیڵس گ\n12 س. میگنۆلێت گ\n8 م. فیڵاینی\n16 T. Hazard بۆ د. مێرتینس 83'\n19 م. دێمبێلێ بۆ Y. Carrasco 74'\n22 ن. چادلی بۆ ئە. ڤیتسێل 90'\n9 G. Torres بۆ E. Bárcenas 63'\n10 I. Díaz بۆ José Rodríguez 63'\n18 L. Tejada بۆ B. Pérez 73'\n16/10/18 FRI بەلجیکا 1 - 1 هۆڵاندا بینینی ڕووداوەکان زانیاری زیاتر لەسەر ئەم یارییە\n15/11/18 NAT بەلجیکا 2 - 0 ئایسلاند بینینی ڕووداوەکان زانیاری زیاتر لەسەر ئەم یارییە\n21/03/19 ECQ بەلجیکا 3 - 1 ڕوسیا بینینی ڕووداوەکان زانیاری زیاتر لەسەر ئەم یارییە\n24/03/19 ECQ قوبرس 0 - 2 بەلجیکا بینینی ڕووداوەکان زانیاری زیاتر لەسەر ئەم یارییە\n08/06/19 ECQ بەلجیکا 20 : 45 کازاخستنا زانیاری زیاتر لەسەر ئەم یارییە\n06/09/19 ECQ سان مارینۆ 20 : 45 بەلجیکا زانیاری زیاتر لەسەر ئەم یارییە\n09/09/19 ECQ سکۆتلاند 20 : 45 بەلجیکا زانیاری زیاتر لەسەر ئەم یارییە\n10/10/19 ECQ بەلجیکا 20 : 45 سان مارینۆ زانیاری زیاتر لەسەر ئەم یارییە\n04/06/19 FRI کۆڵۆمبیا 00 : 00 پەنەما زانیاری زیاتر لەسەر ئەم یارییە\n07/06/19 FRI ئۆرۆگوای 01 : 00 پەنەما زانیاری زیاتر لەسەر ئەم یارییە\n19/06/19 CGC پەنەما 01 : 30 ترینداد و تۆباگۆ زانیاری زیاتر لەسەر ئەم یارییە\n22/06/19 CGC گویانا 23 : 30 پەنەما زانیاری زیاتر لەسەر ئەم یارییە


زه‌نگ … حه‌مه سه‌عید که‌لاری – Denegkan\nزه‌نگ … حه‌مه سه‌عید که‌لاری\nbyحه‌مه‌سه‌عید\tApril 3, 2012\tئەدەب\nشه‌و نیه سه‌فه‌ر نه‌که‌یت ، شه‌و نیه خۆت هه‌ڵنه‌ده‌یته سه‌ر زینی ئه‌سپه سپیه‌که‌ی خه‌یاڵ و چوارناڵه تاو نه‌دات و نه‌تباته‌وه بۆ دوور ..چ سه‌راسیمه‌یه‌که ئه‌م خولیای گه‌ڕانه‌وه و گێڕانه‌وه یه ……کاسه‌ی سه‌ری تۆ چ ئێش و ” ماجه‌را “یه‌کی تیادا چڕ بوه‌ته‌وه !!\nده‌یان یاده‌وه‌ر‌یی ، زۆریان تاڵ و که‌میان شیرین ، که‌سه‌ری جه‌ڕگبڕ و زامی هه‌میشه به‌سۆ ، تاو ناتاویش به ده‌م زه‌رده‌خه‌نه‌یه‌کی کاڵه‌وه هه‌ناسه‌یه‌کی شله‌تێن ،بیرکه‌دنه‌وه له ئه‌و هه‌ناسانه‌ی که پڕێکیان چنینی ته‌ونی خه‌یاڵێکی جوان و ته‌ڕ بوون و ته‌واو .\nزۆر جار خۆت به خۆت ده‌ڵێیت و ده‌شزانیت ( ئه‌وه‌ی چوو چوو )، سه‌ره‌ڕای ئه‌وڕاستیه حاشاهه‌ڵنه‌گره‌ش” چه‌ند و چوون و چۆنێک ” به‌رده‌وام گێنگڵت پێ ده‌ده‌ن و تادێت ده‌روونت زیاتر په‌نگ ده‌خواته‌وه و له ناخه‌وه ده‌شڵه‌ژێیت .\nله‌م ئاخر و ئۆخری ته‌مه‌نه‌دا ، ئێستا خۆت ترنجاندوه‌ته ناو چوار دیواره‌وه ، جێ خه‌وێکی زگوردیانه و ڕادێۆیه‌ک به ژوور سه‌رته‌وه ، تاک قه‌نه‌فه‌یه‌کی به‌رهه‌می ده‌ست و په‌نجه‌ی هۆستایه‌کی ناشی و کۆمپێۆته‌رێک و کتێبخانه‌یه‌کی بێسه‌ر و به‌ر ، ئه‌و کتێبخانه‌یه ی وه‌ک خه‌زنه‌ی مێشکت  ، مێژویه‌کی ته‌ماوی به قه‌تماغه‌ی برینه‌وه ، فکرێکی کاڵ کرچ و ئه‌ده‌بێکی نیمچه باڵه‌ڕوان به‌شێعریشه‌وه ، له‌ته‌ک ڕۆمانه هه‌مه بابه‌ته‌کانیدا ، وا تێکچرژاون به یه‌کدا سه‌ریان له به‌ر ده‌رناکه‌یت ، حوجره‌که‌ت ئێستا بۆنی دووکه‌ڵی سیگار ، پیریی ، ماندوێتی و ته‌نیای لێ ده‌چۆڕێت ، ئاخر ئه‌و ڕۆژه میوانه مێردمنداڵه‌که‌ت ناهه‌قیی نه‌کرد کاتێک هاته ژووره‌که‌ته‌وه ، چاوێکی به‌په‌له‌ی به هه‌ر چوار سووچیدا گێڕا و وتی ( ئه‌وه چیه  گشت شته‌کانت کۆنن ) !!!که‌چیی تۆ له ناخه‌وه هه‌ژایت و ڕاچه‌ڵه‌کایت .\nئه‌مشه‌و وه‌ک منداڵێکی ساوای عه‌جوول ، هیچ گه‌مه‌یه‌ک دادت نادات ، په‌نا بۆ خوێندنه‌وه‌ی هه‌ر کتێبێک ده‌به‌یت ، زوو لێی بێزار ده‌بیت و ده‌یخه‌یته لاوه ، دووکوتی شه‌وگار تێپه‌ڕی و تۆ وه‌ک هه‌تیته‌ی ده‌ستی کچه‌مافوورچنێک دێیت و ده‌چیت و ئۆقره ناگریت …ده‌سه‌پاچه‌یی ده‌ستی ناوه‌ته بینه‌قاقه‌ت و خه‌ریکه پشووت لێ ده‌بڕێت ، هه‌ر ده‌ڵێیت له‌زیندانێکی تاکه‌که‌سیدایت و لاگوێلێک ئۆکسجینی تیدا نه‌ماوه و وه‌خته بخنکێیت !  سینه‌ت وه‌ک کوانوویه‌کی پڕ بشکۆی گه‌شی مووشه‌دراو ، گه‌رم داهاتوه و ده‌نگی دڵت ، ته‌پ ته‌پ ، له ته‌پڵی سه‌رتدا ده‌بیسیت ، له ژووره‌که‌ت ده‌رده‌په‌ڕیت و ده‌چیته سه‌ربان تا هه‌وایه‌کی فێنک و پاک هه‌ڵمژیت ، سه‌رده‌که‌ویت و ده‌ڕوانیته ئه‌و ئاسمانه‌ی که یه‌ژیت ڕێیویه‌کی برسیی به زمان لستوویه‌تیه‌وه و تیلماسکه هه‌ورێک چیه ، به‌دیی ناکه‌یت ، ئاسمان سایه‌قه‌ی ساماڵه و هه‌ساره‌کان دور و نزیک ، تاک تاک گه‌ش و فره‌یان کز دێنه پێش چاوت ، ” هه‌ساره‌ی کۆ ” وه‌ک زڵه‌ی زامی ڕۆحت ، تۆپه‌ڵێک تیشکه و ده‌بریسکێته‌وه ، ده‌وه‌نه شه‌وپۆکه‌ی به‌ر ماڵتان کۆڵانی پڕ کردوه له عه‌تر ، لاده‌که‌یته‌وه به‌ره‌و قیبله ، تیشکی کوڵۆبه‌کان سه‌رنجت بۆ لای ” سه‌لیب “ی کڵێسا کۆن و گه‌وره‌که‌ی ” ماریوسف ” ڕاده‌کێشێت ، تۆ ده‌توانیت ئێستا به‌سه‌ر پێوه نوێژێکی کریستیانی بۆ خودا بکه‌یت ، ئاسانه ئاسان به ده‌م گوتنه‌وه‌ی ( په‌روه‌ر‌دگار + کوڕ + ڕۆحی پیرۆز )  ، ده‌ستی ڕاستت بخه‌ره سه‌ر ته‌وێڵت وپاشان لا‌ی ڕاستی سه‌ر سینگت و دوایی لای چه‌پ ، وێنه‌ی ” خاچ “ێک ده‌کێشیت وته‌واو ، له هه‌ر کات و شوێنێکدا که په‌روه‌ردگارت هاته‌وه بیر ، ڕابمێنێ و به‌ده‌م زه‌رده‌خه‌نه‌یه‌که‌وه ، وێنه‌ی زه‌رده‌خه‌نه فێنکه‌که‌ی ڕوخساری ” بوودا ” سه‌رت به‌رزبکه‌ره‌وه به‌ره‌و ئاسمان و نوێژێک بکه ، له هه‌ر شوێن و کاتێکدا یه‌زدانت که‌وته بیر ، ئیتر ئه‌وێ مزگه‌وت و کڵێسا و ئاته‌شگا و په‌رستگایه و په‌روه‌ردگار نزیکتر له شاده‌ماری لاملت ،له‌وێدایه و هاوزه‌مان له ناو دڵتدایه …\nبه‌ده‌م هات و چۆو تێفکرینه‌وه قووڵ ڕۆچویته ، سیگارێکی تر پێ ده‌که‌یت و به‌ر له کوژاندنه‌وه‌ی ، به نیازی تووڕهه‌ڵدانی له‌سه‌ر بانه‌وه بۆ خوار ، توند فلته‌ره‌که‌ی به په‌نجه که‌ڵه و دۆشاومژه ده‌کوشیت ، دوایی په‌شیمان ده‌بیته‌وه و فڕێیده‌ده‌یته به‌ر پێت و وه‌ک ئه‌وه‌ی هه‌رچی خه‌فه‌ت و بیرکردنه‌وه‌ی ئازارهێن هه‌یه ، وه‌ک نیکۆتین و قه‌ترانی ڕه‌ش له‌ناو په‌مووی فلته‌ره‌که‌دا کۆبووبێته‌وه و ده‌ته‌وێت له‌ژێر پێتدا بیپڵیشێنیته‌وه ئاواهی به دوونیوه سووڕی نووکی پێڵاوه که‌ی پێی چه‌پت مه‌حوی ده‌که‌یته‌وه وئافاقه‌یه‌کت بۆ دێت   .\nئێستا تۆ وه‌ک فه‌قێی حوجره که به‌ده‌م ” ئاڵێ بابه‌که‌م “ه وه خه‌ریکی له‌به‌رکردنی قه‌سیده ی ( قوربانی تۆزی ڕێگه‌ت بم ) بێت ، ئاوا چه‌ند جارێک به‌سه‌ر بانه‌که‌دا دێیت و ده‌چیت ، خه‌یاڵت گڵۆڵه‌به‌نێکی مووی ئاڵۆسکاوه و سه‌ری تاڵه‌که‌یت دۆزیوه‌ته‌وه ، ئیستێک ده‌که‌یت و کاتێکت به خۆ زانی له ژووره‌که‌تدا به‌سه‌ر جێخه‌وه‌که‌ته‌وه له‌سه‌ر کازه‌ره‌ی پش ڕاکشاویت ، ده‌ست بۆ میلی ڕادوێکه‌ت ده‌به‌یت و قرت ، ده‌یقرتێنیت ، فه‌یروزت به‌خه‌یاڵدا دێت ، ( سکن اللیل ) ،هێشتا کاتی چڕینی نه‌هاتوه ، گه‌ر هه‌شبێت ، گۆرانیه‌که کورته و دڵت داناکه‌وێت ، هه‌ڵده‌ستیت و ده‌چیته پشت کۆمپیۆته‌ره‌که‌وه و بێ بێرلێکردنه‌وه سی دی یه‌کی ” یانی ” له چه‌کمه‌جه‌که ده‌رده‌هێنیت ، بۆ ئه‌وت هه‌ڵپژارد ؟ خۆتیش نازانیت ، شانۆ کۆنه گریکیه‌که‌ی شاری ئه‌سینا ، جممه‌ی دێت له ئاماده‌بووان ، دایکی ” یانی ” له پێشی پێشه‌وه داینشتوه ، ئه‌و مێوانێکی ئێسک سووکه و ڕۆخساری میهره‌بانیی و ئاسووده‌یی لێ ده‌بارێت ، یانیی به ڕوخسارێکی پڕ له خه‌نده و شانازیه‌وه ده‌ست بۆ دایکی درێژ ده‌کات و وه‌ک ده‌روێشێکی حاڵ لێهاتوو پرچه ڕه‌شه درێژه‌که‌ی ده‌شه‌کێته‌وه ، به‌ده‌م زیکرێکی نه‌شئه‌به‌خشه‌وه ، پاڕچه مۆسیقایه‌کی پێشکه‌ش ده‌کات .. ، کچه که‌مانجه ژه‌نه‌که ، هه‌ڵده‌ستێته سه‌ر پێ و شێتانه ، به‌ده‌م نه‌رمه سه‌مایه‌که‌وه ، گه‌مه به ته‌لی که‌مانجه‌که و هه‌ر دوو مه‌مکی ده‌کات ، خه‌یاڵت له‌گه‌ڵ ئاواز و ئه‌و دیمه‌نه نمایش ئاسایه‌نه‌دا ده‌ڕوات ، سه‌رتاپا جه‌سته کرژبووه‌که‌ت به‌ره‌و خاو بوونه‌وه ده‌چێت و ڕۆحت وه‌ک ئه‌و ده‌مه‌و به‌یانه خه‌ریکه ڕۆشن ده‌بێته‌وه ، له‌پڕێکدا (( دایک )) له خواری خواره‌وه به‌ده‌نگێکی به‌رز و تۆنێک که نه‌ختێک بۆنی وه‌ڕسیی کوردانه‌ی لێدێت ، بانکت ده‌کات :\n– ئه‌و زیقه زیقه چیه ؟؟\nبه‌لێ خانمی گوڵ ،ئه‌و زیقه زیقه ” یانی ” برامه و هه‌ر ئێستا پێیده‌ڵێم ده‌می دابخات . په‌رده‌که لاده‌ده‌یت و لاپه‌نجه‌ره‌یه‌ک ده‌که‌یته‌وه ، کات مه‌لا بانگدانه و هه‌میشه ئه‌م نیوه دایکه‌ی تۆ ، مه‌لایه‌کی نوورانی و ده‌نگخۆشی له ناخدا هه‌ڵاژاوه و پێنج فه‌رزه‌ی خوا ، له‌م گاورستانه‌دا بانگی موحه‌مه‌د ده‌چپێنێته گوێی دڵیدا .\nهه‌ڵده‌ستیته سه‌ر پێ ، ده‌رگاکه له‌سه‌ر خۆت داده‌خه‌یت و ئه‌و په‌نجه‌ره‌یه که ده‌ڕوانێته سه‌ر چۆڵایه‌که‌دا ، هه‌ردوولاکه‌ی ده‌که‌یته‌وه و ده‌یا‌نخه‌یته سه‌ر پشت ، زرنگ زرنگ زرنگ ، ده‌نگی زه‌نگی کڵێسا دێته به‌ر گوێت و بیرت ده‌ڕوات ، بۆ یه‌که‌مجار که گوێت به ده‌نگی هه‌مان زه‌نگ زرنگایه‌وه ، شه‌وێک بوو له زیندانی ئه‌و  سه‌ربازگه‌یه‌دا میوان  بوویت ، زیندانی ئه‌و سه‌ربازگه‌یه که ئێستا شوێنه‌که‌ی به باڵه خانه و مۆڵ و هۆتێلی چین له‌سه‌ر چینی بڵند و تاوه‌ری نێته‌کان پڕبوه‌ته‌وه و سه‌ر له قوببه‌ی شینی ئاسمان ده‌سوون ……\nتۆ که وه‌ڕسیی و دڵته‌نگیی وروژمت بۆ ده‌هێنێت و ڕابوردوو وه‌ک ڕه‌شمار کسپه له ناخ و ڕۆحت هه‌ڵده‌ستێنێت ، زۆر جار په‌نا بۆ (( ئه‌و )) ده‌به‌یت ، ئه‌و‌ێک ، سه‌رابێک بوو قه‌ت تینیویه‌تییت نه‌شکاندیت ، له‌و ده‌مه‌دا ( به‌ڵقیسا ) ت دێته‌وه بیر ، ئه‌و به‌ڵقیسایه که زۆر جار له‌پی ده‌کرده ته‌پڵه‌ک بۆ سوتووی سیگاره له‌بیرکراوه‌که‌ی نێو دوو په‌نجه‌ی ( نه‌زار قه‌بانی )  کاتێک به‌ده‌م شیعرنووسینه‌وه نوقمی بیرکردنه‌وه و خه‌یاڵ ده‌بوو ….\nئێستا ده‌مه‌و به‌یانه ، چۆله‌که‌کان به جریوه بانگ بۆ یه‌کتر ده‌خوێنن و تۆش هێشتا نه‌خه‌وتویت ..به‌سه‌ر سووچێکی سپی به‌جێماوی پارچه کاغه‌زێکی کۆنه مسوه‌ده وه ده نوسیت :\nله دووره‌وه ده‌نگی زه‌نگ دێ\nئه‌وه زه‌نگی کڵێسایه ، یا دڵی تۆ؟\nله ئاسمان چنگێ زه‌نگیانه ده‌جریوێنێ\nئه‌و ورشه‌ی گۆناته ، یا هه‌ساره‌ی کۆ ؟\nله‌م شه‌وه‌دا بۆنی عه‌تر مه‌ستم ده‌کات\nئه‌وه بۆنی په‌رچه‌مته ، یان گوڵه شه‌وبۆ ؟\nمن نازانم تۆ هیچ ناڵه ناڵ ده‌بیسیت ؟\nقرچه‌ی ده‌رونت گوێ لێیه ؟\nئه‌ی نازانیت ئه‌و شێته ده‌سووتێ کێیه ؟\nئیتر تۆ هیچ ڕێگایه‌کی ترت له پێشدا نیه جگه له نوسین ، هه‌تا له ژیاندایت بخوێنه‌وه و بیر بکه‌ره وه و بنووسه ، بۆ ئه‌وه‌ی چۆک به مه‌رگ دابده‌یت ، تا چۆکی پێ دانه‌داویت بنووسه ، تا له که‌سانی ئاسایی ته‌مه‌نێکی زیاتر بژێیت ، شتێک بنووسه بایه‌خدار و شایانی خوێندنه‌وه بێت ………………………\nPrevious ئیتر….. نەوزاد بەندی\nNext گۆڤاری هەنار ژمارە ٧٤


پێشێلکاری بەرامبەری ٨٩٧ رۆژنامەنوس کراوە | تودەی مەگەزین\nدوو شه‌ممه 23/09/2019 - 12:40 بەیانی\nماڵه‌وه هەواڵ کوردستانی پێشێلکاری بەرامبەری ٨٩٧ رۆژنامەنوس کراوە\nپێشێلکاری بەرامبەری ٨٩٧ رۆژنامەنوس کراوە\nلەلایەن: 2day Magazineبەروار: 11 مانگ لەمەوبەر هاوپۆل: کوردستانیهیچ لێدوانێک نییە\nئەنجومەنی سەندیکای ڕۆژنامەنووسانی کوردستان بەبۆنەی “٢ی تشرینی دووەم”، ڕۆژی جیھانی دەربازنەبوونی تاوانباران لە سزا، ڕایگەیاند، لە ١٠ ساڵی ڕابردوودا پێنج ڕۆژنامەنووس لە ھەرێمی کوردستان تیرۆر کراون و “٨٩٨” حاڵەتی پێشێلکاری لە گرتن و لێدان و ڕێگری بەرامبەر”١٤٤٠” ڕۆژنامەنووسیش ئەنجامدراوە.\nئەنجومەنی سەندیکای ڕۆژنامەنووسان ئاماژەی بەوە کرد، “دەنگ ھەڵبڕین و پشتیوانی و جەسوربوونمان و کۆبوونەوەمان، ئاماژەیە بۆ بەجێگەیاندنی ئەرکی ئەخلاقی، پیشەیی و ھاوپیشەییبوونمان، بۆ ئەو پێنج ڕۆژنامەنووسەی تیرۆرکران و پشتیوانییە لەو ھەزار و ٤٤٠ ڕۆژنامەنووسەی پێشێلکارییان بەرامبەر کراوە.”\nئەوەشی خستوەتەڕوو، حکومەتی ھەرێمی کوردستان، “دادگاکان و دامودەزگا ئەمنییەکانی، نەک ھەر ئەرکیانە بکوژانی ڕۆژنامەنووسان بدۆزنەوە و بە سزایان بگەیەنن، بەڵکو ئەرکی گرنگتر لەوە و سەرەکییان ئەوەیە، کە پارێزگاری لە ڕۆژنامەنووسان بکەن و پیشەکەیان لە چوارچێوەی یاسادا ڕێزی لێ بگیرێت و کاری ڕۆژنامەنووسانی پڕۆفیشناڵ بە فەرمی بناسرێت و ڕێزی لێ بگرێت و یاسای ژمارە ٣٥ی ساڵی ٢٠٠٧ (یاسای کاری ڕۆژنامەنووسی) و یاسای ژمارە ١١ی ساڵی ٢٠١٣ (یاسای مافی بەدەستھێنانی زانیاری) وەکو دوو یاسای پارێزەری مافەکانی ڕۆژنامەنووسان جێبەجێ بکرێن.”\nئەنجومەنی سەندیکای ڕۆژنامەنووسانی کوردستان ئەوەشی خستوەتەڕوو، ئەوان سکاڵایان ھەیە و دەڵێن، “گلەییمان ھەیە و نیگەرانین کە وەکو پێویست ئەو ڕێوشوێنانە نەگیراونەتەبەر و لە زۆر کاتدا وەکو پێویست ھاوکاری سەندیکا نەکراوە و مامەڵەی پێویست بۆ ڕاپۆرتەکانی (لیژنەی داکۆکی و ئازادی ڕۆژنامەنووسی و مافی ڕۆژنامەنووسان) نەکراوە و مامەڵەی دروست و تەندروست لەگەڵ ھاوپیشەکانمان نەکراوە.”\nئەنجومەنی سەندیکای ڕۆژنامەنووسانی کوردستان ئەوەش دەخاتەڕوو، “دۆکیۆمێنتەکانی سەندیکای ڕۆژنامەنووسانی کوردستان پێماندەڵێت لە ساڵی (٢٠٠٨ – ٢٠١٨) لە ھەرێمی کوردستان پێنج ڕۆژنامەنووس تیرۆرکراون.”\nھەروەھا لە ماوەی ئەو ١٠ ساڵەدا ٨٩٨ حاڵەتی پێشێلکاری لە گرتن و لێدان و ڕێگری بەرامبەر ١٤٤٠ ڕۆژنامەنووس کە ١٣٢٨ ڕۆژنامەنووسی نێر و ٦٤ڕۆژنامەنووسی مێینەن ئەنجامدراوە، کە ٣٤٧ حاڵەت لە ھەولێر و ٢٨٥ حاڵەت لە سلێمانی و ١٠٧ حاڵەت لە دھۆک و ٥٩ حاڵەت لە کەرکوک و ١٨حاڵەت لە ھەڵەبجە و ١٨حاڵەت لە موسڵ و ٦ حاڵەت لە کفری و شەش حاڵەت لە خانەقین و پێنج حاڵەت لە سەڵاحەدین و چوار حاڵەت لە بەغداد و چوار حاڵەت لە دیالە ڕوویداوە“.\nسەندیکای ڕۆژنامەنووسان ئەوەشی وتووە، “گرفتەکە ئەوەیە یەک پۆلیس سزا نەدراوە، بکوژی ڕۆژنامەنووسێک نەگیراوە و نەدراوەتە دادگا.”\nکۆمەڵەی گشتی نەتەوە یەکگرتووەکان لە ساڵی ٢٠١٣وە، ڕۆژی ٢ی تشرینی دووەمی دیاریکردووە وەک ڕۆژی جیھانی کۆتایھێنان بە دیاردەی دەربازبوون لە سزا لەو تاوانانەی بەرامبەر ڕۆژنامەنووسان دەکرێت و داوای لە دەوڵەتانی ئەندام کردووە ڕێوشوێنی دیاریکراو بۆ بەرگرتن لە بڵاوبوونەوەی فەرھەنگی دەربازبوونی تاوانباران لە سزا بگرنەبەر.


مادده‌ی ئاسن زۆر پێویسته چونكه یارمه‌تی له‌ش ده‌دات\nله‌به‌رئه‌وه‌ی كه ژنی دووگیان هه‌رچییه‌ك ده‌خوات، ده‌یدات به كۆرپه‌له‌كه‌ی بۆیه پێویسته خواردنی ته‌ندروست هه‌ڵبژێرێت دوور بێت له خواردنی بێسوود، رۆژانه دووگیان ده‌بێت نزیكه‌ی 300 یه‌كه‌ی گه‌رمۆكه‌ی (وحده حراریه) زیاده وه‌ربگرێت\nبه‌ڵام ئه‌وه‌ی له قۆناغی دووگیانیدا زۆر گرنگه ئه‌وه‌یه كه مادده‌ی ئاسن زۆر پێویسته چونكه یارمه‌تی له‌ش ده‌دات، بۆئه‌وه‌ی دووچاری كه‌مخوێنی ( ئه‌نیمیا) نه‌بێت.. هه‌روه‌ها كالسیۆم و فۆلیك ئه‌سید پێویستن بۆ مانه‌وه‌ی ئێسكه‌كانی دووگیان به شێوه‌یه‌كی پته‌و و كه‌موكوڕی له ده‌مارو مێشك و دڕكه په‌تكدا روونادات.\nله‌یادت بێت له‌مه‌ودوا ته‌نها خۆت خۆراك ناخۆیت به‌ڵكو كۆرپه‌له‌یه‌كیشت له‌گه‌ڵدایه، ئه‌مه‌ش ئه‌وه ناگه‌یه‌نێت دوو ئه‌وه‌نده‌ی جاران، یان ڕێژه‌یه‌كی زۆر بخۆیت، به‌ڵكو هه‌وڵ بده ئه‌و ژه‌مه خواردنانه‌ی ئه‌یخۆیت پڕ و ده‌وڵه‌مه‌ند بێت له ڕیژه‌ی پرۆتین و ڤیتامین و كانزاكان.\nگه‌ر هه‌ستت كرد به برسێتی له نیوان ژه‌مه‌كاندا: سه‌وزه‌ی كاڵ و میوه بخۆ.\nچیت پێویسته له خۆراكدا؟\n1- پرۆتین: به‌لایه‌نی كه‌مه‌وه ڕۆژانه پێویستت به (75) گرامه ئه‌ویش له‌ناو ئه‌م خۆراكانه هه‌یه: (گۆشت، په‌نیر، هێلكه، ماسی، دانه‌وێڵه).\n2- نه‌شه‌ویات: هێزت پێ ئه‌به‌خشێت، به‌ڵام كێشت زیاتر ئه‌كات، گه‌ر كێشت زۆر بێت هه‌وڵ بده نانی ساده گه‌نم بخۆ و خۆت بپارێزه له شیرینی و برنج.\n3- ریشاڵ: ڕێ له قه‌بزی ئه‌گرێت، له فاسوڵیا هه‌یه له‌گه‌ڵ میوه، سه‌وزه، گوێز، نانی بۆر (جۆ) و دانه‌وێڵه به گشتی.\n4- چه‌وری: كه‌می بكه‌ره‌وه، به‌ز و چه‌وری له گۆشته‌كان بكه‌ره‌وه و هه‌روه‌ها هه‌وڵ بده سوری نه‌كه‌یته‌وه، شیری كه‌م چه‌وری بخۆره‌وه.\n5- شیر و به‌رهه‌مه‌كانی: تا بتوانیت زۆری لێ بخۆ و سوود به‌خشه بۆ خۆت و كۆرپه‌له‌كه‌ت، چونكه كالسیۆمی تیادایه.\n6- ڤیتامین و كانزاكان: زۆر گرنگه له ماوه‌ی سكپڕیدا، له میوه‌و سه‌وزه‌و شیردا هه‌یه، هه‌روه‌ها ڤیتامینی (دی) له تیشكی ڕۆژ هه‌یه.


نیاز عەبدوڵا رۆژنامەوان و چالاک لە بوارە جۆراو جۆرەکاندا لە هەڤپەیڤینێکدا لەگەڵ بەشی کوردی دەنگی ئەمەریکا دەڵێت " یەکێک لە کێشە گەورەکانی هەرێمی کوردستان ئەوەیە لە بری ئەوەی پەنا بەرێتە بەر بنەما راستەقینەکانی بونیادی پارتی سیاسی، هەڵساوە بە دووبارەکردنەوەی ئەزمونە شکەستخواردووە سیاسیەکانی رۆژهەڵاتی ناوەراست لە رووێ خۆ دووبارەکردنەوەی پارتی سیاسی، بۆیە پارتی سیاسی لە هەرێمی کوردستانیشبوەتە پارتی سیاسی تاک کاریزمە، تاک کەسایەتی، وە لە تاک کەسایەتیەوە دوواتر ئەم هێزە سیاسیانە بوون بە حزبی بنەماڵەیی ئەو تاک کەسیە کاریزمایە، بۆیە ئەم جۆرە لە مۆدیلی پارتی سیاسی بوەتە هۆکاری ئەوەی پارتی سیاسی لە هەرێمی کوردستان نەک هەر نەتوانی لەگەڵ بنەما راستەقینەکانی گەشەسەندنی پارتی سیاسی لە دونیا، لە رۆژئاوا خۆێ بگونجێنی، بەڵکو بوەتە هۆکاری ئەوەی بڵێن بەشێکی پارتە سیاسیەکان تەنانەت مەرجی پارتی سیاسیان تێدا نییە ".\nنیاز خانم هەر وەها دەڵێت " جگە لەوەی پارتی کاریزما و پارتی بنەماڵەن، هاوکات خاوەن هێزی سیاسی چەکدارن، میلیشیایان هەیە، موڵک و ماڵی گشتی بە کار ئەهێنن، لە پەیوەندیە تاکە کەسیەکانی دەوڵەت و فەرمانرەوایی کەڵک وەردەگرن بۆ گەشەسەندی پێگەی فەرمانرەوایی بنەماڵەیی خۆیان، لە ئاستی هەرێمی کوردستان، لە ئاستی عێراق و لە ئاستی وڵاتانی هەرێمی و رۆژهەڵاتی ناوەراستیش، بۆیە ئەم مۆدیلە بە تەنیا نەبوە کاریگەری هەبێت لە خۆ دووبارە بونەوەی یەکێتیی لەگەڵ پارتی، خۆ دووبارە کردنەوەی گۆڕان لەگەڵ یەکێتیی و پارتی، بەڵکو بوەتە هۆکاری ئەوەی بەشێکی زۆری پارتە سیاسیەکانی تریش خۆیان دووبارەی پارتی و یەکێتیی بکەن و هێزە سیاسیەکانی تر و تەنانەت نەوەی نوێش خۆێ دووبارەی بزوتنەوەی گۆڕان کاتەوە، کۆمەڵەی ئیسلامی، یەکگرتوو و پارتەکانی تریش بە هەمان شێوە وە ئەمە چوەتە هەناوی سیستمی حوکمرانی و مۆدێلی حوکمرانی لە هەرێمی کوردستان، بوەتە مایەی ئەوەی رژێمێک بەرهەم بێنێت کە ئێستا رژێمێکی تەواو ستەمکارە ".\nنیاز خانم دەشڵێت " بەداخەوە ئەوەی کە پەیوەندی بە پارتە سیاسیەکان و بنەماڵەیی بونەوە هەیە زیاترە لە نەخۆشیە، ئەو فکرە، فکرێکی سیاسی کە بنەمای دیمۆکراسی، ئاڵوگۆڕی ئاشتیانەی دەسەڵات، شفافیەت، بە دامەزراوەیی کردنی هێزی سیاسی لە خۆناگری، بۆیە هەر دوێنی بینیمان بزوتنەوەی گۆڕانیش دووایین بزماری ئازادی وە ئاڵوگۆڕی دەسەڵات و مانەوەی دەرەوەی دەسەڵات و مانەوەی دەرەوەی بنەماڵەیی نەوشیراون موستەفا کە مابوو بەتەوای کۆتایی پێهێنا، وە دوێنی بە یەکجاری ئەکرێ بڵێن، دوێنی گۆڕانی 2009 کە دامەزرا مرد، بە واتایەکی تر ئێستا عەرشی دەسەڵاتی کورەکان بە فەرمی دەستیان پێکرد، بزوتنەوەی گۆڕان لە بنەماوە ئەو موڵک و ماڵە گشتییەی نەوشیروان موستەفا و بزوتنەوەی گۆڕانیش موڵک و ماڵی گشتیە پێویست بوو ڕادەستی دامەزراوە گشتیەکانی حکومەتی هەرێمی کوردستان بکرێتەوە، تاپۆکرا، ئێمە ئەکرێ بڵێن بە فەرمی پارتی و یەکێتییەکی تر، بنەماڵەی تالەبانی و بارزانی و کۆسرەت رەسوڵیکی تر دەسەڵاتیان گرتە دەست وە لە پشتی پەردەوە تەواوی دسەلاتەکان بەرێوە دەبەن ".


ئه‌زموونێكی تری ده‌ره‌كیی سوپه‌ر مێرڤان له‌ژیانی پیشه‌گه‌ریدا\nکوردە پیشەگەرەکان :: 12/08/2019 :: 161 جار بینراوە\nڕاستەوخۆ :: 27 خولەک پێش ئێستا\nبۆ پێنجه‌م ئه‌زموونی ژیانی پیشه‌گه‌ریی مێرڤان چێلیك-ی هێرشبه‌ری پیشه‌گه‌ر و به‌ئه‌زموونی كورد له‌میركاتۆی هاوینه‌دا رووی له‌خولی پله یه‌كی تۆپی پێی یانه‌كانی توركیا كرد و بۆ ماوه‌ی وه‌رزێك له‌گه‌ڵ میوانێكی نوێی خوله‌كه گه‌یشته رێككه‌وتن.\nمێرڤان-ی ته‌مه‌ن 29 ساڵ به‌پێی بۆندێك كه بۆ ماوه‌ی 1 وه‌رز (2019-2020)ه، بۆ یانه‌ی فاتیح كاره‌گومروك-ی شاری ئیسته‌نبوڵی توركی یاری ده‌كات و ئه‌م یانه‌یه‌ش وه‌رزی پێشوو (2018-2019) له‌گروپی سووری خولی پله دووی تۆپی پێی یانه‌كانی توركیا بۆ خولی پله یه‌ك سه‌ركه‌وتووه.\nمیرڤان له‌خوله‌كانی تۆپی پێی توركیا یاریزانێكی نامۆ نییه و پێشووتر بۆ ماوه‌ی 4 وه‌رز له‌خولی سوپه‌ری تۆپی پێی یانه‌كانی توركیا (سوپه‌ر لیگ) كه به‌رزترین خولی وڵاته‌كه‌یه، بۆ یانه‌كانی گه‌نجلێربیرلیگی و ئاخیسار به‌له‌دیه سپۆر یاری كردووه و ئه‌مه‌ش ده‌بێته سێیه‌م ئه‌زموونی یاری كردنی له‌گه‌ڵ یانه‌كانی ئه‌م وڵاته و پێنجه‌م ئه‌زموونی ده‌ره‌كی كه جگه له 2 یانه‌كه‌ی توركیا، بۆ هه‌ردوو یانه‌ی گلاسكۆ رێنجه‌رز-ی سكۆتله‌ندا و دێلفینۆ پێسكارا-ی ئیتاڵیا یاری كردووه.\nله‌مباره‌یه‌وه یانه‌ی فاتیح كاره‌گومروك بڵاوی كرده‌وه كه یانه‌كه‌یان له‌دواڕۆژه‌كانی میركاتۆی هاوینه‌دا بۆ ماوه‌ی 1 وه‌رز مێرڤان چێلیك-ی هێرشبه‌ری گواستووه‌ته‌وه ریزه‌كانی كه ئه‌مساڵ له‌ئالسڤێنسكانی یانه‌كانی سوید 11 یاری له‌گه‌ڵ یانه‌ی بی كه‌ی هێكن ئه‌نجامداوه و 1 گۆڵی تۆمار و 1 گۆڵی تریشی له 340 خوله‌ك یاری كردندا سازكردووه.\nهه‌روه‌ها جگه له‌وه‌ی هیوای سه‌ركه‌وتنیان له‌گه‌ڵ یانه‌كه‌یان له‌خولی پله یه‌كدا بۆی خواستووه، ئاماژه‌یان به‌وه‌ش داوه كه مێرڤان له‌گه‌ڵ سه‌ركان هورمه-ی سه‌رۆكی یانه بۆنده‌كه‌ی واژووكردووه و ئاماده‌یه بۆ یاری كردن له‌خولی پله یه‌كی تۆپی پێی یانه‌كانی توركیا كه رۆژی 18-8-2019 ده‌ستپێده‌كات و له‌یه‌كه‌م یاریدا به‌رامبه‌ر به‌یانه‌ی بۆرسا سپۆر یاری ده‌كه‌ن.\nشایه‌نی باسه مێرڤان چیلیك-ی هێرشبه‌ری به‌ئه‌زموونی كورد و پێشووی هه‌ڵبژارده‌كانی لاوانی سوید، پاش دوو ساڵ یاری كردن بۆ یانه‌ی بی كه‌ی هێكن-ی به‌شدار له‌خولی نایابی تۆپی پێی یانه‌كانی سوید (ئالسڤێنسكان)، رۆژی 18ی مانگی ته‌مموزی رابردوو به‌گفتوگۆ و بڕیاری هاوبه‌ش، بۆنده‌كه‌ی له‌گه‌ڵ یانه‌ی ناوبراو هه‌ڵوه‌شانده‌وه كه بۆ ماوه‌ی 3 ساڵ و نیو تا كۆتایی ساڵی 2020 بوو.\n-ناو: مێرڤان چێلیك.\n-نازناو: (سوپه‌ر مێرڤان).\n-رۆژی له‌دایكبوون: 26-5-1990.\n-شوێنی له‌دایكبوون: بیسكۆپسگاردن/ یۆتۆبۆری (سوید).\n-له‌شاری یۆتۆبۆری-ی وڵاتی سوید نیشته‌جێیه.\n-باڵا: 180 سم.\n-كێش: 75 كگم.\n-یانه: فاتیح كاره‌گومروك/ توركیا.\n-ساڵانی 2001-2004: تیمی بێچووه‌شێرانی یانه‌ی ئای ئێف وارتا/ سوید.\n- ساڵانی 2004-2006: تیمی تازه‌پێگه‌یشتووانی یانه‌ی بی كه‌ی هێكن/ سوید.\n-ساڵانی 2007-2008: تیمی لاوانی یانه‌ی گایس یۆتۆبۆری/ سوید.\n-ساڵانی 2008-2011: تیمی یه‌كه‌می یانه‌ی گایس یۆتۆبۆری/ سوید (73 یاری و 18 گۆڵ).\n-ساڵانی 2011-2012: یانه‌ی گلاسكۆ رێنجه‌رز/ سكۆتله‌ندا (6) یاری.\n-ساڵی 2012: یانه‌ی گایس یۆتۆبۆری/ سوید (14 یاری و 2 گۆڵ).\n-ساڵانی 2012-2013: یانه‌ی دێلفینۆ پێسكارا/ ئیتاڵیا (24 یاری و 4 گۆڵ).\n-ساڵانی 2013-2015: یانه‌ی گه‌نجلێرپیرلیگی/ توركیا (58 یاری و 9 گۆڵ).\n-ساڵانی 2015-2017: یانه‌ی ئاخهیسار به‌له‌دیه سپۆر/ توركیا (25 یاری و 4 گۆڵ).\n- ساڵانی 2017-2019: یانه‌ی بی كه‌ی هێكن/ سوید (44 یاری و 13 گۆڵ).\n*له‌سه‌ر ئاستی هه‌ڵبژارده‌كان:\n-ساڵانی 2007-2008: هه‌ڵبژارده‌ی لاوانی سویدی ژێر ته‌مه‌ن 18 ساڵ (4 یاری).\n-ساڵانی 2008-2009: هه‌ڵبژارده‌ی لاوانی سویدی ژێر ته‌مه‌ن 19 ساڵ (6 یاری و 2 گۆڵ).\n-ساڵانی 2011-2012: هه‌ڵبژارده‌ی لاوانی سویدی ژێر ته‌مه‌ن 21 ساڵ (14 یاری و 6 گۆڵ).\n*دیارترین ده‌ستكه‌وته‌كانی له‌سه‌ر ئاستی تاك و تیپ:\n-وه‌رزی 2018-2019: بردنه‌وه‌ی نازناوی خولی جامی یانه‌كانی سوید.\n-وه‌رزی 2018-2019: نازناوی گۆڵكه‌ری خولی جامی یانه‌كانی سوید به تۆماركردنی 10 گۆڵ.


خۆپیشانده‌رانی عێراق: سه‌در دووڕوو و خیانەتكاره\nrebwar 25/01/2020 - 16:04 بڵاوکراوەتەوە لە هەواڵ/عێراقی\nلیژنەی ناوەندی باڵای هەماهەنگی خۆپیشاندانەكانی عیراق پەیامێكی توند دەدات بە موقتەدا سەدری ڕابەری ڕەوتی سەدر و تۆمەتباری دەكات بە “دووڕوو و خیانەتكار” و دەڵێت: “ئێمە بە فەتوای ئایینی و تویتی سەدر دەستمان بە خۆپیشاندان نەكردووە و كەس ناتوانێت بەكارمان بهێنێت”.\nلیژنەی ناوەندی باڵای هەماهەنگی خۆپیشاندانەكانی عیراق لە بەیاننامەیەكدا كه وێنه‌یه‌كی ده‌ست "كوردیو" كه‌وتوو و ئاڕاستەی موقتەدا سەدری كردووە ئاماژە بەوەدەكات، كە نە بە فەتوای ئایینی دەستمان بە خۆپیشاندان كردووە و نە بە تویتی سەدر، بۆیە موقتەدا و شوێنكەوتووانی ناتوانن گرەو لەسەر كۆتایی هاتنی پشوومان و كۆتایی هاتنی خۆپیشاندانەكان بكەن.\nدەشڵێت: “ئەوانەی ویستیان سواری شەپۆلەكەمان ببن سواری شەپۆلەكەیان بووین و ئەوانەش، كە ویستیان بەكارمان بهێنن تێمان پەڕاندن، بۆیە دەمێنینەوە لە گۆڕەپانەكان تاوەكو ئامانجەكانی شۆڕش بەدەست دەهێنین”.\nجەختیشی كردۆتەوە، كە خوێنی شەهیدان بەفیڕۆ نادەین و نابینە كارتێك لەسەر مێزی بازرگانی پێوەكردنی سیاسییەكان، هەروەكو سەدر ئەنجامی دەدات.\nلیژنەی ناوەندی باڵای هەماهەنگی خۆپیشاندانەكانی عیراق دەلێت: “ئەوەی سەدر دەیكات دووڕوویی و خیانەتە بەرامبەر شۆڕشگێڕان و نرخەكەی سەرۆكایەتی حكومەتی داهاتووە وەكو ئەوەی ئێران بەڵێنی پێ داوە، بۆیە دەمێنێنەوە تاوەكو ەركەوتن بەدەست دەهێنین”.


بانكه‌كانی عێراق له هه‌ره‌سدان و خه‌ڵكی به هیچ شێوه‌یه‌ك متمانه‌یان پێ ناكه‌ن\n:: PM:11:33:02/12/2020 \nسه‌رمایه‌داران و كۆمپانیاكان و هاووڵاتییان له عێراق به‌ده‌ست لاوازی و خراپی سیسته‌می بانكی ده‌ناڵێنن و زۆرترین كێشه‌یان هه‌یه، ئه‌مه‌یش به‌هۆی نه‌بوونی پێوه‌ره نێوده‌وڵه‌تییه‌كان له بانكه‌كانی عێراق، ئه‌م كه‌لێنه‌یش وایكردووه، پاره له ماڵه‌كان بمێنێته‌وه و متمانه به بانكه‌كان نه‌كرێ، یه‌كێك له گرفته‌كانی ته‌نگژه‌ی ئابووریش بۆ ئه‌و هۆكاره ده‌گه‌ڕێته‌وه، پاره‌یه‌كی زۆری خه‌وتوو هه‌یه و حكوومه‌ت و بانكه‌كان سیوله‌یان ده‌ست ناكه‌وێت و پاره‌كه ئاڵوگۆڕ و مامه‌ڵه‌ی پێوه ناكرێت.\nئاژانسی فرانس پرێس له‌وباره‌وه ڕاپۆرتێكی بڵاو كردووه‌ته‌وه و پسپۆری ئابووری و سه‌رۆكی یه‌كێتی پارێزه‌ران له دیوانییه عه‌باس عه‌نید غانم بۆ ئاژانسه‌كه ئاماژه‌ی داوه، كه سیسته‌می بانكی له عێراق، دووره له هه‌موو پێوه‌ره نێوده‌وڵه‌تییه‌كانی سیسته‌می بانكداری له جیهان.\nزیاتر گوتی، ئه‌م كێشه‌یه بۆ ساڵانی دوای سه‌پاندنی گه‌مارۆكانی جیهان به‌سه‌ر عێراق له به‌رانبه‌ر هێرشكردنه سه‌ر كوێت ده‌گه‌ڕێته‌وه، به‌وهۆیه‌وه ته‌واوی بانكه‌كانی جیهان پێوه‌ندییان له‌گه‌ڵ بانكه‌كانی عێراق پچڕاند، كاتێكیش هه‌ڵمه‌تی له‌ناوبردنی ڕژێمی به‌عس ئه‌نجام درا، زۆربه‌ی بانكه‌كانی عێراق تاڵان كران، ئه‌مه‌یش وایكرد هیچ یه‌ده‌گێك له بانكه‌كان نه‌مێنێت و دووباره سه‌ر له نوێ بانكه‌كان ده‌ست به ده‌سته‌به‌ركردنی یه‌ده‌گ و سیوله بكه‌نه‌وه، تا ئێسته‌یش ئه‌و باره لاره ڕاست نه‌بووه‌ته‌وه و كێشه‌ی گه‌وره له دوای خۆی جێهێشتووه.\nجزب و میلیشیاكان ده‌ستوه‌ردان ده‌كه‌ن و نهێنی سامانی سه‌رمایه‌داران پارێزراو نییه\nله دوای 2003ه‌وه زیاتر له 70 بانكی گه‌وره‌ی جیا جیا له عێراق دروست بووه، به‌ڵام له‌گه‌ڵ ئه‌وه‌یش دا ئه‌و كه‌رته گرنگه پێشكه‌وتنی باشی به‌خۆیه‌وه نه‌بینیووه.\nبه گوێره‌ی ڕاپۆرتێكی بانكی نێوده‌وڵه‌تی هه‌ریه‌ك له بانكه‌كانی رافیده‌ین و ره‌شید و بانكی عێراقی بازرگانی، ڕێژه‌ی 90%ی كه‌رتی بانكداری عێراقیان داگیركردووه و هه‌ر سێ بانكه‌كه‌یش سه‌ر به حكوومه‌تی عێراقن و به‌شێكن له كه‌رتی گشتی. ئه‌و سێ بانكه دابینكه‌ری ڕاسته‌وخۆی مووچه‌ی هه‌شت ملیۆن كارمه‌ندی كه‌رتی گشتین له عێراق، ئه‌و سیوله‌ی له چه‌ند ساڵی ڕابردوویش كۆیان كردبووه‌وه، به‌هۆی هه‌ره‌سی نرخی نه‌وت و ته‌نگژه‌ی ئابووری، حكوومه‌ت ناچار بوو ئه‌وه‌ی پاشه‌كه‌وتیان كردبوو به قه‌رز لێیان وه‌ربگرێت، تا بتوانێ به‌ر له لێكه‌وته ترسناكه‌كانی ته‌نگژه‌ی ئابووری له عێراق بگرێت.\nعادل سالحی به‌ڕێوه‌بری كۆمه‌ڵه‌ی ئه‌خیار بۆ به‌ڵێنده‌رایه‌تی له‌وباره‌وه گوتی، كێشه‌ی بانكه گشتییه‌كان ئه‌وه‌یه كه سه‌ر به حكوومه‌تن و هه‌ركات حكوومه‌ت بیه‌وێ مامه‌ڵه‌یان له‌گه‌ڵ ده‌كات، به‌وهۆیه‌وه‌یش سه‌رمایه‌داران و بازرگانن پاشه‌كشه ده‌كه‌ن له مامه‌ڵه‌كردن له‌گه‌ڵ بانكه‌كانی كه‌رتی گشتی، چونكه سیسته‌می بانكداری ده‌بێ نهێنی خاوه‌ن پاره‌كان بپارێزێت، نه‌ك بیخاته به‌رده‌ستی حكوومه‌ت و حزبه‌كان.\nزیاتر گوتی، كه‌رتی گشتی به هه‌موو بواره‌كانییه‌وه پڕه له كێشه و گه‌نده‌ڵی و حزبایه‌تی و میزاج و مه‌زه‌ویه‌ت، له نێو سیسته‌مێكی سیاسی و كارگێڕی و دارایی له‌مجۆره‌دا هیچ وه‌به‌رهێنه‌ر و سه‌رمایه‌دارێك و ته‌نانه‌ت هاووڵاتییه‌كیش متمانه ناكات كه پاره‌كانی بداته بانكه‌كانی كه‌رتی گشتی.\nئه‌و به‌ڵێنده‌ره ئاماژه‌ی دا، كه بانكی بازرگانی عێراق له دوو بانكه‌كه‌ی تر زۆر باشتره و بنه‌مای سه‌قامگیرتر و جێگیرتری هه‌یه، به‌هۆی ئه‌وه‌ی له‌لایه‌ن ئه‌مه‌ریكییه‌كانه‌وه دروستكرا، به‌ڵام هیچ ئاسانكارییه‌ك پێشكه‌شی وه‌به‌رهێنه‌ر و سه‌رمایه‌داران ناكات و داوای گره‌نتی به به‌های زۆر ده‌كات كه ده‌گاته 110%ی ئه‌و پاره‌یه‌ی كه ده‌ته‌وێ له بانك دایبنێیت، كه ئه‌مه‌یش مه‌رجی قورسه و سه‌رمایه‌داران ڕووی تێناكه‌ن، بۆیه ئێمه په‌نامان بردووه‌ته به‌ر بانكه‌كانی تری وڵاتانی دراوسێ، به تایبه‌ت بانكه‌كانی ئوردن و توركیا و لبنان و ته‌نانه‌ت ئێرانیش بۆ ئاسانكاریكردنی مامه‌ڵه‌كانمان، چونكه هێنانی كه‌لوپه‌لی و پێویستییه‌كان به زۆری له‌و وڵاتانه‌یه و سیسته‌می بانكداری باشیان هه‌یه و جێی متمانه‌ن و بێ كێشه‌ن.\nدڵنیایی به ڕێژه‌ی 110%ه و ڕێژه‌ی سوو ده‌گاته 10% كه له دنیا شتی له‌مجۆره بوونی نییه\nله‌گه‌ڵ هه‌موو ئه‌مانه‌یش دا زۆری ڕێژه‌ی سوو له‌سه‌ر ئه‌و پاره‌ی كه له بانك وه‌رده‌گیرێ و مامه‌ڵه‌ی پێوه ده‌كرێ، به به‌راورد له‌گه‌ڵ وڵاتانی تری دنیا یه‌كجار زۆر و ده‌گاته 10%، له كاتێكدا له زۆربه‌ی وڵاتانی دنیا زیاتر نییه له 1%، ئه‌مانه زیانی گه‌وره له سه‌رمایه‌دار و وه‌به‌رهێنه‌ر ده‌ده‌ن، بۆیه ناچارن ڕوو له بانكی وڵاتانی تر بكه‌ن.\nكاتێك له وڵاتێك بانكه‌كان به سیسته‌مێكی پێشكه‌وتوو دروست بكرێن، ئه‌وا هیچ كه‌س په‌نا بۆ قه‌رزكردن له هاوڕێ و كه‌سوكاره‌كانی نابات، بگره ڕاسته‌وخۆ ڕوو له بانك ده‌كات، به‌ڵام له عێراق ئه‌مه به ته‌واوی پێچه‌وانه‌یه، هه‌مووان بۆ قه‌رز ڕوو له كه‌سه‌كان و خزم و دۆسته‌كانیان ده‌كه‌ن، كه ئه‌مه‌یش زۆرجار ڕووداو و شه‌ڕی كۆمه‌ڵایه‌تی ترسناكی لێ ده‌كه‌وێته‌وه، به‌هۆی ئه‌وه‌ی هیچ ده‌سته‌به‌رێك و دیكۆمێنتێك نییه و ته‌نیا به‌شێوه‌یه‌كی زاره‌كی پاره‌كه وه‌رده‌گیرێت، بۆیه دواتر ده‌بێته كێشه له نێوان هه‌ردوولا.\nفۆكۆیاما..توندوتیژی و ڕه‌گه‌زپه‌رستی زیاتر له ئه‌مه‌ریكا و جیهان په‌ره‌ده‌ستێنێت


تورکیا… ٣٤٣ تووشبووى نوێی کۆرۆنا تۆمارکرا – ئاژانسی میدیایی تورکمان\nتورکیا… ٣٤٣ تووشبووى نوێی کۆرۆنا تۆمارکرا\n24 ئازار 2020 25 ئازار 2020 ئاژانسی میدیایی تورکمان\tکۆمێنت0 تورکیا, کۆرۆنا\nوەزيرى تەندروستى توركيا، فەخرەددين كۆجا، “لە دوايين ٢٤ كاتژمێردا سێ هەزار و ٩٥٢ پشكنينمان ئەنجامداوە. ٣٤٣ تووشبووى نوێمان هەيە، حەوت كەسيش گيانيان لەدەستداوە”.\nوەزیرى تەندروستیى توركیا رایگەیاند، لە دوایین ٢٤ كاتژمێری رابردودا سێ هەزار و ٩٥٢ پشكنینیان ئەنجامداوە و دەرکەوتوە ٣٤٣ توشبوى نوێیان بە ڤایرۆسی کۆرۆنا هەیە، هاوکات حەوت حاڵەتی نوێی گیان لەدەستدانیش تۆمارکراون.\nفەخرەددین كۆجا، وەزیرى تەندروستى توركیا له هه‌ژماری تایبه‌تی خۆی له تۆڕی كۆمه‌ڵایه‌تی تویته‌ر بڵاویکردەوە، حەوت كەسى دیكە بەهۆى ڤایرۆسى كۆرۆناى نوێ (COVID-19) لە وڵاتەکەی گیانیان لەدەستداوە.\nئاماژەی بەوەشکرد، ئەگەر گیان لەدەستدانیشیان هەبێت “هێشتا بۆ توركیا درەنگ نییە، پابەندبون رێگە لە بەرزبونەوە دەگرێـت، لە دوایین ٢٤ كاتژمێردا سێ هەزار و ٩٥٢ پشكنینمان ئەنجامداوە، ٣٤٣ توشبوى نوێمان هەیە، حەوت كەسیش گیانیان لەدەستداوە”.\nفەخرەددین كۆجا باسی لەوەشکردوە، یەكێك لەو حەوت کەسەی گیانیان لەدەستداوە نەخۆشى درێژخایەنى هەبو، شەش کەسەکەی دیكەش بە ساڵاچو بون، تا رێنماییەكان جێبەجێ بکەن بە هێزن.\nبەپێی ئامارەکانی وەزارەتی تەندروستی تورکیا، کۆی گشتی ژمارەى توشبون لە توركیا گەیشتە هەزار و ٨٧٢ کەس و گیان لەدەستدانیش بۆ ٤٤ كەس بەرزبوەتەوە.\n« تەندروستیی سلێمانی: پێنج حاڵەتی تووشبووی ڤایرۆسی کۆرۆنا چاکبوونەوە\nسلێمانی… شه‌ش حاڵه‌تی دیكه‌ی كۆرۆنا تۆمار كرا »\nفرۆکەکانی ئەمریکا هێرشێکیان بۆ پاکستان ئەنجامدا\n1 ئه‌یلول 2018 تـەبا\t0\nسەرۆک ئەرکانی سووپای تورکیا و هاوتا ئەمریکییەکەی لەبارەی سووریاوە دوان\n2 حوزه‌یران 2018 2 حوزه‌یران 2018 تـەبا\t0


پرسیار و وڵام - Finentry\n٤ پرسیار و وڵام\nخزمه‌تی فینێنتری چیه و بۆ چی باشه به‌کار بێنیت؟\nفینێنتری خزمه‌تێکی دیجیتاڵه که ئاسانکاری پێس-که‌ش ده‌کات بۆ گه‌شتکردنی بۆ فینله‌ندا و بۆ چوونه‌وه بۆ تێستی ڤایروسی که پێویسته بۆ هاتنه‌وه‌ی ناو وڵات.\nبه خزمه‌تی فینێنتری گه‌شتکه‌ر ده‌توانێت\nبه‌رله گه‌شتکردن یان له کاتی گه‌شتکردنی بۆ فینله‌ندادا ڕێنماییه‌کانی پێویست وه‌ربگرێت\nڕێنمایه‌کانی تاکه‌که‌سی وه‌ربگرێت و ئه‌گه‌ر پێویست بێت کاتێکیش بۆ تێستی ڤایروسی کۆرۆنا\nده‌توانیت کاتێک بگریت بۆ تێستی ڤایروسی کۆرۆنا به خۆرایی\nڕێنمایی گه‌یشتن به شوێنی تێستکردن پێت ده‌درێت\nئه‌نجامی تێستی ڤایروسی کۆرۆنا وه‌رده‌گریت.\nگه‌شتکه‌ر ده‌توانێت له‌سه‌ر ته‌له‌فۆنه‌که‌ی خۆی سه‌ره‌نجامه‌کانی فینێنتری پیشان بدات و ئه‌وها کاروباره‌کانی له‌سه‌ر سنۆری فینله‌ندا ئاسانتر ده‌بێت.\nخزمه‌ته‌که به‌پێی ڕێنمایه حکومیه‌کانی فینله‌نداوه نوێ ده‌کرێته‌وه و ئه‌وها نوێترین ڕێنمایه‌کان به ده‌ست ده‌که‌ون. خزمه‌ته‌که له‌سه‌ر ئینته‌رنه‌ت کار ده‌کات و به‌کارهێنانی دڵخۆزانه و به‌بێ پاره‌یه.\nلێرەوە دەگەیت بە خزمەتی فینێنتری.\nڕێنمایی چۆن ده‌درێن به گه‌شتیاران بۆ هاتنه‌وه‌ی ناو وڵات؟\nڕێنمایی جۆراوجۆر هه‌ن به‌پێی پله‌ی زیادی کۆرۆنا له هه‌ر وڵاتێک و مه‌ترسیی تووشبوونه‌وه. ده‌توانیت ڕێنمایه‌کان لێره ببینیت.\nبۆ هه‌موو که‌سێک که بۆ فینله‌ندا دێت ڕێنمایی و ڕێکار هه‌ن که له‌لایه‌ن کاربه‌ده‌ستانی ته‌ندورستیه‌وه دراون.\nله خزمه‌تی فینێنتریدا ڕێنمایی تاکه‌که‌سی پێت ده‌درێن که ده‌بێت چی به‌یت.\nئه‌گه‌ر هاتنت بۆ ناو وڵات پێویستی به تێستی کۆرۆنات هه‌بێت، ڕێنمایی پێت ده‌درێت که ده‌توانیت چۆن کاتێک بۆ تێستی به خۆرایی بگریت.\nبڕۆ بۆ ناو خزمه‌تی فینێنتری و زانیاریه‌کانت بنووسه به‌رله گه‌ڕانه‌وه‌ی بۆ فینله‌ندا. به پیشاندانی کورته‌ڕاپۆرتی فینێنتری له‌سه‌ر ته‌له‌فۆنه‌که‌ت، هاتنت بۆ ناو وڵات ئاسانتر ده‌که‌یت!\nده‌بێت چی بکه‌م ئه‌گه‌ر ئه‌نجامی تێسته‌که‌م له فینله‌ندا پۆزیتیڤ بێت؟\nبه‌ته‌مام له فینله‌ندا ده‌ربچم. ئایا چۆن ده‌توانن به‌ڵگه‌ی تێستی کۆرۆنا وه‌ربگرم؟\nخزمه‌تی فینێنتری بۆ ئه‌و که‌سانه‌یه که بۆ فینله‌ندا دێن و له تێستی به‌رێگای ئه‌وه‌وه به‌ڵگه‌نامه‌ی تێستی کۆرۆنا نادرێت. به‌رله گه‌شتکردنی بۆ ده‌ره‌وه‌ی وڵات ده‌توانیت کاتێک له نه‌خۆشخانه‌یێکی تایبه‌تی بگریت و له‌وێ داوای به‌ڵگه‌نامه‌ی تێستی کۆرۆنا بکه‌ت.\nبه‌ڵگه‌نامه‌ی ئه‌نجامی نێگاتیڤی تێستی کۆرۆنا، که له‌لایه‌ن نه‌خۆشخانه‌یه‌کان هوس، کومسۆتێ، ئێکسۆتێ پۆهیۆیس-پۆهیانماوه ئه‌نجام دراون، ده‌کرێت به زمانی ئینگلیزی له‌م ماڵپه‌ڕه‌وه کۆپی بکرێت Koronatietoni.fi خزمه‌ته‌کانه بۆ هاوڵاتیانی فینله‌ندایه و پێویسته که به ژماره‌ی بانک یان ناسنامه‌ی مۆبایل خۆت بناسینیته‌وه.\nده‌کرێت کاتی تێستی ڤایروسی کۆرۆنا تا چی کاتێک به پێشوه‌ختی بگیرێت؟\nکاته‌کانی پشکنینه‌وه له سه‌ر فینێنتری بۆ ۷ ڕۆژ به پێشوه‌ختی زیاد ده‌کرێن، واته ده‌توانین کاتێک به‌لای زۆره‌وه بۆ ماوه‌ی هه‌فته‌یه‌ک به پێشوه‌ختی بگریت.\nئایا تێستی ڤایروسی کۆرۆنا که به ڕێگای خزمه‌تی فینێنتری گیراوه به خۆراییه؟\nبه‌ڵێ، تێستی ڤایروسی کۆرۆنا که به ڕێگای خزمه‌تی فینێنتری له فینله‌ندا گیراوه به خۆراییه؟\nئایا دهکرێت به ڕێگای فینێنتریهوه کاتی تێستی کۆرۆنا بۆ ههر شوێنێکی فینلهندا بگیرێت؟\nشوێنی تێستی کۆرۆنای فینێنتری له زۆر شوێنی فینله‌ندا هه‌ن. به‌ڵام باشه بزانیت که شوێنی تێستی کۆرۆنای فینێنتری له هه‌موو شارۆچکه‌یه‌ک نیه. له خزمه‌تی فینێنتریدا ڕێنمایی پێت ده‌درێت که ده‌بێت چۆن بکه‌یت.\nڕێنمایی ده‌زگای سنۆرپارێزی بۆ گه‌شتیارانی بۆ ناو وڵاته‌وه\nگه‌شتکردن و په‌تای ڤایروسی کۆرۆنا\nچۆن ده‌توانم خۆم له ڤایروسی کۆرۆنا بپارێزم\nرسیار و وڵام سه‌باره‌ت به گه‌شتکردن و ڤایروسی کۆرۆنا (وه‌زاره‌تی ده‌ره‌وه)


رۆشنبیری یەکەم لە دەسەڵاتی عیراق عادل عەبدولمەهدی لە بەڕێوەبردنی کاروباری حوکڕانی لە عیراق سەرنەکەوت وقۆناغێکی زۆر خرابی لە دوای خۆی جێهشت. ئەوەی ئێستاش مستەفا کازمی بەحوکمی ئەوەی رۆژنامەنووس بووەو کاری لە رێکخراوەکانی مەدەنی کردووە ، بۆیە پێی دەگوترێت رۆشنبیر، هەرچەندە ئەم چەمکە خۆی هەڵگری ئیشکالیەتێکی زۆرە و لە دنیای فکردا گفتووگۆو بینەو بەردەیەکی زۆر لەسەر ئەو چەمکە هەیە کە بە کێ دەگوترێ رۆشنبیر؟ چونکە دەیان پێناسەی جۆراوجۆر لە بارەی کەسی رۆشنبیر گوتراوە و هەیە .\nبەهەرحاڵ مستەفا کازمی لەبەرئەوەی رۆژنامەنووس بووە و کایەی رۆژنامەنووسیش کارکردن و قسە کردنە لەسەر رووبەری گشتی کۆمەڵگە ، بۆیە دەشێ پێی بگوترێ رۆشنبیر.\nراستە بارودۆخی عیراق لە هەموو روێکەوە خراب و ئاڵۆزە ، بەڵام مانای ئەوە نییە ، هەرگیز چاک نەبێت ، کەسی رۆشنبیر وڵاتی زۆر گەورەترو ئاڵۆزتری لە عیراق چاک کردووە ، سەیری وڵاتێکی وەک هندستان بکەن ، لە کۆی چوارسەت ملیۆن کەس لەسەردەمی حوکمڕانیەتی جەواهیر لال نەهرۆ تەنها چل ملیۆن کەس خوێندەواری هەبوو ، بە سەدان ئاین و ئاینزاو نەتەوەی جیاوازی تێدابوو ، هەزاران جار لە عیراق پڕکێشە تربوو ، بەڵام دووسەرکردەی مەزن و رۆشنبیری وەک غاندی و نەهرۆی هەبوو هندستانیان کردە ئەو هندستانەی رۆژانە دەیان نەخۆشی عیراق بۆ چارەسەر سەردانی دەکەن ، ئەگەر سەرکردە دەست بەرداری بەرژەوەندیەکانی بوو، دەتوانێ وڵات بگەێنێتە کەناری ئارام ، راستە بێ دوژمن نابێ و هەزاران ئاستەنگی دێتەپێش هەندێ جار بەگیانی خۆشی تەواودەبێ ، هەروەک چۆن غاندی گیانی لەسەر دانا، رەنگە لەم بەراوردەدا من خەیاڵ پڵاو بووبم و زۆر میسالیانە بیرم کردبێتەوە ، چونکە ناشێ و غەدرێکی مەزن لە نەهرۆو غاندی دەکەم کاتێ بەراوردیان دەکەم لەگەڵ کەسێکی وەک کازمی ، دۆخی عیراق و کوولتوری عەرەب و کوڵتووری هندۆسی کە لە بنچینەدا ئەوان واتە هندۆسی دوورن لە تووندو تیژی ، کووڵتوری عەرەبیش تەژییە له تووندوتیژی ، بەڵام کەسی رۆشبیرو سەرکردەی رۆشنبیر لەهەر شوێنێکی دنیابێ بیرکردنەوەیان یەکە ئەویش دوواجار بەرژەوەندی گشتییە ، ناکرێ جیاوازیان لەسەر لەسەرهەبێ ، ئەو دۆخەی ئەمڕۆی عیراق بۆیە چاک نابێ ، چونکە هیچ سەرکردەیەکی تێدا نەهاتۆتە سەرحوکم بیری لەبەرژەوەندی خۆی نەکردبێتەوە ، یان بیری لای کۆکردنەوەی سامان بووە ، یا بیری لەمانەوەی خۆی کردۆتەوە ، یان بیری لە پاراستنی بەرژەوەندی وڵاتێک کردۆتەوە ، یا ویستویەتی ئایدۆلۆژی خۆی لەسەرەوەی ئایدۆلۆژیەکان بمێنێتەوە و دەیان هۆکاری تر.\nئەگەر مستەفا کازمی رۆشنبیریەکەی تا ئەو شوێنە بڕ بکا کە هەموو هاووڵاتیەکی عیراقی بەهەموو پێکهاتە ئاینی و نەتەوەیی و مەزهەبی وەک یەک ببینێ و لە جەوهەری کێشەی کوردیش گەیشتبێ ، ئەوە رەنگە کەمێک لە هیوا بۆ عیراقیەکان بگەڕێنێتەوە ، بە پێچەوانەشەوە گەر دنیابینی و رۆشنبیریەکەشی تەنها بایی نووسینی سەروتارێک و ستوونێکی رۆژنامەنووسی بێ و نەتوانێ نەک عیراق ، بەڵکوو هەموو مرۆڤایەتی وەک یەک ببینێ ، ئەوە ئەویش وەک رۆشنبیری پێش خۆی بەدەست بەتاڵی لێی دەردەچێ ، هەرچەنده سیاسەت و رۆشنبیری دوو کایەی جیاوازو سەربەخۆن ، بەڵام بەهیچ شێوەیەک سیاسەت دابڕاو نییە ، لە ئەخلاق ، بەڵکو چاڵاکییەکی ئەخڵاقی پڕ لە مرۆڤایەتییە ، ئەگەر سیاسەت کردەیەکی دابڕاوبا لە ئەخلاق نیلسۆن ماندیلا و غاندی و جیفەرسۆن و ئەبڕاهام لینکۆڵن و دەیان سەرکردەی تر نەیان دەکرد ، رۆژانی داهاتوو وەڵامی ئەو پرسیارەمان دەداتەوە ناکرێ حوکمی پێش وەختە بدەین.


ئه‌و كه‌سه‌ی كاریكاتێری له‌سه‌ر پێغه‌مبه‌ر كردبوو، مرد\nله كۆتاییه‌كانی ته‌مه‌نیدا به ناچاری له ژێر چاودێری و پاسه‌وانی پۆلیس له شوێنێكی نهێنیدا ده‌ژیا\nKurdistan24 هه‌ولێر 10:25 2021/07/19\nكورت ڤیسته‌رگارد، نیگاركێشی دانیماركی مرد\nجیهان كاریكاتێر پیرۆزییه‌كان به‌هاكان پێغه‌مبه‌ر\nكورت ڤیسته‌رگارد، نیگاركێشی دانیماركی، كه كاریكاتێری له‌سه‌ر پێغه‌مبه‌ری ئیسلام كرد، له ته‌مه‌نی 86 ساڵی به‌هۆی نه‌خۆشی مرد.\nئه‌و كاركاتێریسته به‌هۆی ئه‌و وێنه كاریكاتێراییانه‌ی له‌سه‌ر به‌ها پیرۆزییه‌كانی ئایینی ئیسلام كێشابووی، گێژاوێكی بۆ وڵاته‌كه‌ی درووست كرد، له‌لایه‌ن موسڵمانانی جیهانه‌وه دانیمارك رووبه‌ڕووی ره‌خنه و سه‌ركۆنه‌كردن بووه‌وه.\nخێزانه‌كه‌ی بۆ رۆژنامه‌ی "بیرلینجسكی" ئاشكرایانكرد، ڤیسته‌رگارد له خه‌ودا گیانی له‌ده‌ستداوه، دوای ئه‌وه‌ی ماوه‌یه‌كی زۆر به‌نه‌خۆشی ناڵاندوویه‌تی، به‌ڵام ئاماژه‌یان به‌وه نه‌كردووه، كه نه‌خۆشییه‌كه‌ی چی بووه.\nئه‌و كاریكاتێریسته 12 كاریكاتێری له‌سه‌ر پێغه‌مبه‌ری ئیسلام (محمد – دروودی خوای له‌سه‌ر بێت) له رۆژنامه‌ی "یولاندس پۆستن" به ناوی "روخسای محمد" بڵاوكرده‌وه، ئه‌مه كاردانه‌وه و توڕه‌بوونێكی فراوانی لێكه‌وته‌وه.\nله‌سه‌ره‌تادا كه‌س تێبینی له‌سه‌ر بڵاوبوونه‌وه‌ی ئه‌و كاریكاتێرانه نه‌كردبوو، به‌ڵام دوای دوو هه‌فته‌یه وه‌ك ناڕه‌زاییه‌ك له‌سه‌ر ئه‌و كاریكاتێرانه خۆپیشاندانێك له "كۆپنهاگن"ی پایته‌ختی دانیمارك ئه‌نجام درا، دواتریش باڵیۆزی وڵاته ئیسلامییه‌كان له وڵاته ناڕه‌زاییان به حكومه‌تی دانیمارك راگه‌یاند.\nدوای ئه‌وه له مانگی شوباتی 2006 له‌سه‌رجه‌م وڵاتانی ئیسلامی به‌هۆی ئه‌و سووكایه‌تیپێكردنه خۆپیشاندان و توندوتیژی به‌رامبه‌ر دانیمارك ئه‌نجام درا.\nڤیسته‌رگارد له هه‌شتاكانی سه‌ده‌ی رابردووه‌وه له رۆژنامه‌ی "یولاندس پۆستن" كاری كردووه، بڵاوكردنه‌وه‌ی ئه‌و كاریكاتێرانه‌ش كێشه‌كی زۆری بۆ درووست كرد، له كۆتاییه‌كانی ته‌مه‌نیدا به ناچاری له ژێر چاودێری و پاسه‌وانی پۆلیس له شوێنێكی نهێنیدا ده‌ژیا، له ساڵی 2010 پۆلیسی دانیماركی گه‌نجێكی سۆماڵی (ته‌مه‌ن 28 ساڵ) به چه‌قۆوه له ماڵه‌كه‌ی ده‌ستگیركرد ، كه هه‌وڵیدابوو ڤیسته‌رگار بكوژێت.\nگه‌نجێك لە زێی گەورە خنکا و به‌رگری شارستانی مێرگه‌سۆر به‌دوای ته‌رمه‌كه‌یدا ده‌گه‌ڕێت\nپیاوێكی هیندی دوای 45 ساڵ دۆزرایه‌وه\nكه‌سێك به‌تۆمه‌تی چاندنی مادده‌ی هۆشبه‌ر له‌سه‌ر گۆڕی باپیرانی ده‌ستگیركرا


"كەمپی عوملە بە تەواوی دادەخرێت"بڕیاربوو ببێتە پەناگەی هەزاران ژن و منداڵی داعش\nدیمەنێك لە كه‌مپی هۆڵ لە خۆرهەڵاتی شاری حەسەكە لە سوریا فۆتۆ: فرانس پرێس\nحكومەتی عیراق رەزامەندی نیشانداوە بە "داخستنی یەكجاریی" كەمپی عوملە لە ناحیه‌ی زوممار له باكوری خۆرئاوای نه‌ینه‌وا، هەرچەندە بڕیاربوو دوای دروستكردنی هەزاران خێزان لە ژن و منداڵی داعشی لێ جێگیربكرێت.\nئەو بڕیارە بەپێی وتەی ئه‌حمه‌د جه‌عفه‌ر، به‌ڕێوه‌به‌ری ناحیه‌ی زوممار، لە 23ی كانونی دووەم بەشێوەی زارەكی بە ئەوان دراوە، ئەوەش دوای كۆبونەوەی ژمارەیەك لێپرسراوی باڵا لە وەزارەتی جیاوازەكانی حكومەتی عیراق و نوێنەری پارێزگای نەینەوا و خەڵكی ناحیەی زوممار هات لەبارەی چارەنوسی كەمپی عوملە.\nئه‌حمه‌د جه‌عفه‌ر، به‌ڕێوه‌به‌ری ناحیه‌ی زوممار بە (که‌رکوک ناو)ی وت "تەوەری سەرەكی كۆبونەوەكە دوو شت بوو، یەكەم چارەنوسی كەمپی عوملە، دووەم ئەو كەلوپەلانەی بۆ كەمپەكە هاتون تا بەسەر كەسوكاری داعشدا دابەشبكرێن".\n"ئێمه زۆر به‌ڕونی وتمان به هیچ شێوه‌یه‌ک خه‌ڵکی ناوچه‌که رازی نین كەسوكاری داعش لە سوریاوە بۆ ئەو كەمپە بگوازرێنەوە، ئەوانیش دوای گفتوگۆیەكی زۆر رەزامەندییان نیشاندا لە ماوەیەكی نزیكدا كەمپەكە دابخرێت و بڕیار لەسەر كەلوپەلەكانی ناو كەمپەكەش بدرێت"، ئەحمەد جەعفەر وایوت.\nئه‌و كه‌مپه ده‌كه‌وێته ناحیه‌ی زوممار له باكوری خۆرئاوای نه‌ینه‌وا، له كۆتایی ساڵی 2019دا ده‌ست به دروستكردنی كرا، بە ئامانجی جێگیركردنی هەزاران ژن و منداڵی داعش كە لە ئێستادا لە كەمپی هۆڵ دەژین لە سوریا.\nنه‌ینه‌وا، شوباتی 2020، داخستنی ده‌رگای كه‌مپی عومله كه بۆ له‌خۆگرتنی كه‌سوكاری داعش له ناحیه‌ی زوممار بنیاتنرا. فۆتۆ: راگه‌یاندنی جێگری پارێزگاری نه‌ینه‌وا\nكارەكانی بنیاتنانی كەمپەكە بەهۆی فشاری خەڵكی زوممارەوە لە شوباتی 2020 راگیرا، بەڵام لە تشرینی یەكەمی 2020دا جارێكی تر دەست بە دروستكردنی كرایەوە و قۆناغەكانی دروستكردنی لە تەواوبوندابوو و پێداویستی خێزانەكانیش لە خێمە، كارەبا و ئاوی بۆ دابینكرا.\nئه‌حمه‌د جه‌عفه‌ر، لەبارەی دواین هەڵوێستی حكومەتی عیراق و وەفدەكەی زوممار، وتی "شانده باڵا‌که‌ی بەغدا و لێپرسراوانی پارێزگای نەینەوا، بە داوای خەڵكەكە رازی بون و بە زارەكی هەر لەوێ بڕیاریاندا كەمپەكە بە تەواوی دابخرێت و هەنگاوەكانی داخستنی لە ماوەی یەك مانگدا جێبەجێدەكرێت".\nهه‌زاران هاوڵاتی عیراقی، له نێویاندا ژن و منداڵی چه‌كدارانی داعش له كه‌مپی هۆل-ی خۆرهەڵاتی شاری حەسەكەی سوریان و چەندجارێك حكومه‌تی عیراق هه‌وڵی گه‌ڕانه‌وه‌ی داون، بۆ ئەو مەبەستەش دەستیكرد بە دروستكردنی كەمپی عوملە تا لەوێ جێگیربكرێن.\nبەڕێوەبەری ناحیەی زوممار داوای كردووە كەلوپەلەكانی كەمپەكە بدرێت بە ئەوان تا بەسەر خێزانی هەژار و فەرمانگە حكومییەكاندا دابەشی بكات، بەڵام لێپرسراوانی حكومەتی بەغدت بۆچونیان وابووە بەسەر ئەو خێزانە ئێزدییانەدا دابەشكرێت كە تازە گەڕاونەتەوە زێدی خۆیان و خانوەكانیان نۆژەننەكراونەتەوە.\nئەحمەد جەعفەر وتی "چۆنیەتی دابەشكردنی كەلوپەلەكانی كەمپەكە هێشتا یەكلایینەكراوەتەوە، بەڵام پرسی داخستنی كەمپەكە كۆتایی هاتووە".


ئاژانسی کوردپا: دوو کۆڵبەری کوردی خەڵکی شاری پیرانشار لە ئەنجامی تەقەی هێزەکانی سپای پاسداران، گیانیان لەدەست دا.\nبەپێی ڕاپۆرتی گەیشتوو بە ئاژانسی هەواڵدەریی کوردپا، ئێوارەی ڕۆژی یەکشەممە، ٢١ی ڕەزبەر، دوو کۆڵبەری کورد بە ناوەکانی "عەبدوڵڕەحمان و سادق مورادی" خەڵکی گوندی "قەبری حوسێن"، سەر بە شاری پیرانشار، بەهۆی تەقەی هێزەکانی سپای پاسداران گیانیان لەدەست دا.\nئەو دوو کۆڵبەرە کوردە، "برا" بوون و بەبێ ئاگادارکردنەوەی پێشوو لە لایەن هێزەکانی سپای پاسدارانەوە، تەقەیان لێکراوە.\nهێزەکانی سپای پاسداران لە سنووری "کۆترانـ"ـی لە شاری پیرانشار، تەقەیان لەو دوو کۆڵبەرە کوردە کردووە.\nهەتا کاتی بڵاوبوونەوەی ئەو هەواڵە، تەرمی ئەو دوو کۆڵبەرە ڕادەستی بنەماڵەکانیان نەکراوەتەوە.


بۆ شه‌ڕی ناوخۆ!\nزندوكردنه‌وه‌ی ده‌سته‌واژه‌ی شه‌ڕی ناوخۆ، له‌كاتێكا پێشمه‌رگه له‌سه‌نگه‌ری شه‌ڕدایه له‌گه‌ڵ تاریكترین هێزی دنیا، هێزێك هیچ مانایه‌ك بۆ مرۆڤ ناهێڵێته‌وه، له‌وكاته‌دا هێنانه‌وه به‌رباسی شه‌ڕی ناوخۆ مه‌ترسیه‌كی گه‌وره‌یه، ناكرێ هیچ سه‌ركرده و به‌رپرسێك له دۆخی ئێستادا باسی شه‌ڕی ناوخۆ بكه‌ن، لانی كه‌م بۆئه‌وه‌ی برینی كه‌سوكاری ئه‌و قوربانیانه نه‌كولێنرێنه‌وه، كه كرانه نێو ئه‌و ده‌ستاڕه‌وه، ئه‌گه‌ر قسه‌كردن له شه‌ڕی ناوخۆ بۆ داوای لێبوردن و بۆ دوباره نه‌بونه‌وه‌ی بێت، ئه‌وه كارێكی به‌جێیه، لێ ئه‌گه‌ر بۆ ئه‌وه بێت بڵێین ئێمه له‌به‌رده‌م شه‌ڕی ناوخۆداین، یان خه‌ڵكانێك ته‌پڵی شه‌ڕی ناوخۆ ده‌كوتن، راستی ترسێكی گه‌وره له‌گه‌ڵ ئه‌م گوتنانه‌دا خۆی ده‌كات به‌نێو بیرو یاده‌وه‌ری ئێمه‌دا.\nكێ شه‌ڕی ناوخۆده‌كات و بۆ، ئایه له‌كاتێكا داعش له سنورێكی فراواندا شه‌ڕی پێشمه‌رگه ده‌كات و دیلی پێشمه‌رگه به‌به‌ر چاوی دنیاوه سه‌رده‌بڕێت، له‌كاتێكا عێراق وه‌ك پێویست نه ئاوڕی له به‌رخودانی پێشمه‌رگه داوه‌ته‌وه، نه مافه‌كانی گه‌لی كوردستان ده‌نێرێت و سزای هه‌رێمێك ده‌دات كه سه‌دان هه‌زار عه‌ره‌بی داڵده‌داوه، ئه‌م شه‌ڕی ناوخۆیه له كوێوه هات، ئه‌وه‌ته‌ی كورد هه‌یه به‌قه‌د ئێستا پێكه‌وه نه‌بوه، تۆ بڕوانه پێشمه‌رگه‌ی باشور و شه‌ڕوانی رۆژئاوا و گه‌ریلای باكور و مێرخاسه‌كانی رۆژهه‌ڵات هه‌مو پێكه‌وه له‌سه‌نگه‌ری به‌رگریدان له كوردستان، گه‌ریلا له كه‌ركوك و پێشمه‌رگه له كۆبانی شه‌هید و بریندار ده‌بن، ئیدی ئه‌و شه‌ڕه كێ ده‌یكات و بۆ ئایه ئه‌مه گومان ناخاته دڵی هه‌موانه‌وه، خۆ ئه‌گه‌ر گریمان شتێكی ئاواش له گۆڕێیه دروستكردنی ترس و دڵه راوكێ یان ره‌واندنه‌وه‌ی تارمای ئه‌وه‌ی كه گومان ده‌كرێ هه‌بێ، خۆ ئه‌گه‌ر چه‌كی پێشمه‌رگه و شه‌ڕوانه‌كانی كورد له‌بری ئه‌وه‌ی لای حیزب بن لای وه‌زاره‌تی پێشمه‌رگه بن و ده‌ستی حیزبایه‌تی و به حیزبی كردن له بینه قاقای وه‌زاره‌ت دور خرێته‌وه، دڵنیام ئیدی جارێكی دیكه شه‌ڕی ناوخۆ دروست نابێت، ئێمه كه كوڕان و كچانی چه‌له‌نگ و ئازامان هه‌یه بۆ به‌رگری كردن له مرۆڤ و ئازادی، بۆ ده‌بێ په‌یوه‌سته‌گی و ملدان له ناو ئه‌واندا بۆ حیزب بێت، ئه‌مه ترسه گه‌وره‌كه‌یه، خۆ ره‌نگه لێدوانی هه‌ندێكیش وه‌ك كاردانه‌وه به‌رانبه‌ر روداوێك باشتر ئه‌وه‌بێ له‌جێی خۆیدا دامركێنرێته‌وه، نه‌ك قه‌باره‌یه‌كی گه‌وره‌تری بدرێتێ، سه‌ركرده و سه‌رداری سه‌ركه‌وتو ئه‌وه‌یه كێشه و قه‌یران و گرفته‌كان چوارچێوه به‌ند كات و بچوكیان بكاته‌وه نه‌ك به‌پێچه‌وانه‌وه، باشتر بو له‌ئێستادا رێگه به‌كه‌س نه‌درێ ئه‌و ده‌سته‌واژه‌یه بێنێته‌وه نێو میدیاو سه‌رمێزی دانیشتن و ماڵه‌كانمان، ئاخر زۆرن ئه‌وانه‌ی كه شه‌ڕی ناوخۆ ئاگری ناوه به جه‌رگیانه‌وه.\nراستی من بڕوام وایه ئه‌گه‌ر سه‌ركرده‌ی ئه‌و حیزبانه‌ی چه‌ك و چۆڵیان هه‌یه و هێشتا نایانه‌وێ بیخه‌نه ژێر ركێفی وه‌زاره‌تی پێشمه‌رگه‌وه، لانی كه‌م به ئه‌ندام سه‌ركردایه‌تی و مه‌كته‌ب سیاسی و به‌رپرسی میحوه‌ره‌كانی خۆیان بڵێن، لێدوانی توند به‌رانبه‌ر یه‌كتر و به‌رانبه‌ر ئه‌وانی تر نه‌ده‌ن، ئه‌وه ئه‌وه‌نده به‌سه و ته‌واو، سه‌رچاوه‌ی بارگرژی و قه‌یران و توندوتیژیه كانی زمان و لێدوان و هه‌ڕه‌شه‌كان وه‌ك رۆژی رون دیارن.\n20/04/2015 بینین: 3604